TNB MHL 2022 terima 13 penyertaan musim ini

KUALA LUMPUR, 4 Febuari- Penganjur kejohanan Liga Hoki Malaysia (TNB MHL) 2022 mengesahkan telah menerima penyertaan daripada 13 pasukan pada musim ini.Daripada jumlah tersebut, tujuh melibatkan pasukan Lelaki dan enam wanita yang bakal memulakan aksi pada 18 Februari ini. Menurut Pengerusi Jawatankuasa Pertandingan Konfederasi Hoki Malaysia (KHM), Datuk Seri Dr. Anil Jeet Singh, Kejohanan TNB MHL 2022 kembali menggunakan format asal; dijalankan secara timbal balik di sekitar Semenanjung Malaysia. "Seperti musim-musim sebelum ini, empat pasukan teratas liga akan mara ke pusingan separuh akhir untuk merebut Kejuaraan Piala TNB bagi kategori lelaki sementara wanita akan mencabar Kejuaraan Piala Vivian May Soar."Untuk musim ini, kategori wanita bakal menampilkan tiga pasukan baharu iaitu Negeri Sembilan Girls, Sarawak dan National Development Team yang merupakan Skuad Pembangunan Konfederasi Hoki Malaysia (KHM)," jelasnya dalam satu sidang media.Beliau turut berkongsi mengenai perancangan awal jawatankuasanya untuk menamatkan saingan TNB MHL 2022 pada bulan Jun telah diawalkan.“Selepas meneliti setiap aspek bagi penganjuran kejohanan, liga akan berakhir pada penghujung Mac 2022 dan keputusan ini dibuat kerana kami tidak mahu berlakunya percanggahan kejohanan dengan kalendar Persekutuan Hoki Antarabangsa (FIH) dan Persekutuan Hoki Asia (AHF).“Keputusan ini juga dibuat kerana kami percaya Ketua Jurulatih Kebangsaan memerlukan masa untuk mempersiapkan pasukan kebangsaan dan menjalani latihan menjelang kejohanan yang akan datang.“Kejohanan yang berlangsung akan mengikut Prosedur Operasi Standard (SOP) yang telah ditetapkan oleh kerajaan Malaysia termasuk menggunakan garis panduan daripada FIH.“Setiap pemain dan pegawai yang terlibat dalam kejohanan ini diwajibkan untuk melengkapkan suntikan vaksin (2 dos) dan ini merupakan ketetapan yang sama seperti kejohanan sebelum-sebelum ini.“Cuma untuk Kejohanan TNB MHL 2022, kami menggalakkan pemain-pemain serta pegawai yang terlibat untuk mendapatkan suntikan dos penggalak. Kami tidak meletakkan syarat wajib penyertaan mereka perlu mendapatkan dos penggalak namun jika mereka mendapatkan suntikan tersebut adalah lebih baik bagi meningkatkan lagi keyakinan semua yang terlibat,” kata Dato’ Sri Dr. Anil Jeet Singh.Jawatankuasa Pertandingan KHM sebelum ini telah menggenal pasti lima venue yang akan digunakan sepanjang kejohanan berlangsung, namun ia juga tertakluk kepada kelulusan untuk kejohanan dijalankan seperti kesesuaian permukaan padang serta keadaan lampu limpah di venue tersebut.Lima venue tersebut ialah Stadium Hoki Nasional Bukit Jalil, Stadium Hoki MBKT Batu Buruk, Terengganu, Stadium Hoki Bertam, Pulau Pinang, Stadium Hoki Seremban 2 dan Stadium Hoki Majlis Perbandaran Klang.


Liga Malaysia: Risto janji kejayaan buat Melaka United

KUALA LUMPUR, 4 Februari- Ketua Jurulatih baharu Kelab Bolasepak Melaka United (MUFC), Risto Vidakovic berjanji untuk membawa pasukannya meraih kejayaan pada musim ini.Jelas Risto, beliau teruja untuk memulakan latihan bersama pasukan baharunya.Risto, yang tiba di Malaysia awal minggu ini sedang menjalani kuarantin dan dijangka memulakan latihan bersama skuad Sang Kancil Isnin depan.Baru-baru ini Melaka United mengumumkan pelantikan Risto, yang berasal dari Bosnia dan Herzegovina sebagai ketua jurulatih baharu, menggantikan Zainal Abidin Hassan.Melaka United turut mengumumkan tiga lagi pemain import dalam pasukan tersebut iaitu pemain sayap dari Ghana, Emmmanuel Oti Essigba, pemain pertahanan dari Filipina, Mikel Justin Baas selain mendapatkan khidmat pemain penyerang dari Nigeria, Ifedayo Olusegun.Dalam masa sama, Melaka United turut mempertaruhkan pemain berpengalaman, Norshahrul Idlan Talaha untuk memantapkan lagi kelab itu.Dua lagi pemain kelab Johor Darul Ta’zim (JDT) Mohamad Fadhli Shas dan Muhammad Syazwan Andik turut menyertai skuad Hang Tuah secara pinjaman musim ini.


"Saya percaya 'Dek Wan' memahami dan merestui persaraan saya - R. Jaganathan

KUALA LUMPUR, 4 Februari - Bekas ketua jurulatih skuad olahraga para kebangsaan R. Jaganathan percaya Mohamad Ridzuan memahami dan menerima persaraanya."Mengenai perhubungan saya dengan atlet khususnya Mohamad Ridzuan, sudah tentu perasaan sedih itu timbul kerana kami telah lama bersama, saya yakin bahawa beliau memahami keadaan ini dan merestui persaraan saya," kata Jaganathan di sini.Jaganathan berkata perkhabaran beliau tidak akan meneruskan tanggung jawabnya membimbing skuad olahraga para kebangsaan telah sampai kepada Mohamad Ridzuan yang lebih mesra dengan panggilan 'Dek Wan', tanpa pengetahuannya.Malah menurutnya ketika itu beliau sendiri belum sempat berjumpa dan memaklumkan kepada pemenang pingat emas 100 meter (m) kategori lelaki T36 (cerebral palsy) Sukan Paralimpik Rio 2016 itu, bahawa kontraknya sebagai ketua jurulatih tamat hujung tahun lalu tidak disambung.Pada sidang media tersebut, Majlis Sukan Negara (MSN) mengesahkan kontrak jurulatih berusia 64 tahun itu tidak disambung bagi memberi laluan kepada jurulatih lebih muda dengan tugas ditinggalkan Jaganathan akan digalas pembantunya Ahmad Rafee Arifin.


Aubameyang seronok di Nou Camp

BARCELONA, 4 Februari-  Setelah sah menyertai Barcelona, Pierre-Emerick Aubameyang berkata menyertai kelab Catalan itu sebagai peluang terbesar dalam hidupnya dan berazam untuk membantu kelab tersebut untuk mendapatkan semula tempatnya dalam kalangan pasukan elit Eropah.

Aubameyang secara rasmi diperkenalkan di Camp Nou selepas menandatangani kontrak pada Rabu dan pemain berusia 32 tahun itu dibenarkan berpindah secara percuma selepas Arsenal menamatkan kontraknya.

Perjanjiannya di Barca berlangsung sehingga 2025 walaupun terdapat klausa pemecahan pada Jun 2023 dan klausa pembelian ditetapkan pada €100 juta.

“Saya sentiasa bermimpi untuk bermain di La Liga,” kata Aubameyang.

"Ia adalah peluang yang luar biasa untuk saya,  dan ia adalah impian sejak saya kecil. Barca adalah salah satu kelab terbaik di dunia dan saya sangat gembira berada di sini."

Barcelona berharap Aubameyang dapat membantu meningkatkan prestasi pasukan musim ini dan membuat perubahan dalam perjuangan mereka untuk menamatkan saingan di empat teratas La Liga.

Dipalit dengan isu hutang lebih daripada  €1bilion dan masih membiasakan diri pulih daripada pemergian mengejut Lionel Messi, Barca tidak lagi seperti dahulu.

Pasukan gergasi Sepanyol itu tersingkir daripada Liga Juara-Juara musim ini dalam peringkat kumpulan dan berada di tangga kelima La Liga, 15 mata di belakang pendahulu Real Madrid.

“Saya tahu kami akan kembali ke puncak, sedikit demi sedikit,” kata Aubameyang.

Aubameyang boleh membuat penampilan sulung di Camp Nou pada hari Ahad dalam perlawanan La Liga  menentang Atletico Madrid, yang menduduki satu mata di depan Barcelona di tempat keempat..

“Saya sudah lama tidak bermain permainan, tetapi dalam kepala saya ia sangat jelas bahawa saya bersedia untuk bermain dan membantu pasukan,” kata Aubameyang.

"Saya telah bercakap sedikit dengan bos dan dia melihat saya sebagai pemain nombor sembilan tetapi jika dia memerlukan saya bermain di bahagian sayap, saya juga bersedia untuk bermain di sana."

Aubameyang menjaringkan 92 gol dalam 165 perlawanan untuk Arsenal tetapi mempunyai hubungan yang kurang harmoni dengan jurulatih Mikel Arteta selepas beberapa siri masalah disiplin.

“Saya tidak fikir saya melakukan apa-apa kesalahan,” kata Aubameyang. "Saya rasa (masalah) hanya dengan dia. Dia tidak gembira. Saya tenang dan itu sahaja.”- AFP


Legenda ragbi Ireland, Tom Kiernan meninggal dunia

DUBLIN, 4 Februari- Legenda ragbi Ireland, Tom Kiernan, meninggal dunia pada usia 83 tahun, Kesatuan Bola Sepak Ragbi Ireland (IRFU) mengumumkan pada Khamis.

Kiernan mempunyai caps sebanyak 54 kali antara 1960 dan 1973. Beliau menjadi kapten negaranya sebanyak 24 kali.

Antara mata tertinggi ialah seri 10-10 dengan New Zealand pada 1973 dan kemenangan pertama Ireland ke atas Afrika Selatan pada 1965 dan Australia di Australia pada 1967.

Bek sayap itu melengkapkan kerjayanya yang cemerlang untuk Ireland dengan melakukan try menentang Scotland pada penampilan terakhirnya.

Apabila bersara, Kiernan adalah pemain Ireland yang paling banyak beraksi, kapten yang paling berpengalaman, dan pemegang rekod catatan mata dengan mengumpul 158 mata.

Pada masa itu dia terlepas hanya tiga perlawanan Ireland, apabila dia mengalami patah kaki menentang Perancis di Lansdowne Road dalam perlawanan pembukaan Lima Negara 1970.

Kiernan juga dipilih untuk dua aksi Jelajah British & Ireland Lions, mengetuai pasukan di Afrika Selatan pada tahun 1968 dan  menyumbang 35 mata dalam  empat perlawanan.

Dia juga mengetuai kelabnya, Cork Constitution, dan wilayahnya, Munster. Kiernan turut berada dalam pasukan ketika menewaskan Australia pada 1967 dan seri dengan New Zealand pada 1973.

"Perlembagaan Cork dan penyokong kuat UCC telah meninggalkan tanda yang tidak dapat dilupakan pada permainan di setiap peringkat sebagai pemain, jurulatih dan pentadbir," tulis IRFU.

Sebagai jurulatih, dia membimbing Munster mencapai kemenangan yang tidak dapat dilupakan ke atas New Zealand pada 1978 dan kemudian pasukan kebangsaan merangkul gelaran Five Nations pada 1982, yang pertama dalam 33 tahun.

Perdana Menteri Ireland Michael Martin, menggelar Kiernan  ‘lelaki Cork sebenar’.

"Sangat sedih dengan kehilangan Tom Kiernan, legenda ragbi Ireland yang gemilang dan berwawasan sejati," kata Taoiseach.- AFP


Jeganathan sedia bantu Skuad Olahraga Para

BUKIT JALIL, 3 Febuari- Biarpun tidak lagi menggalas tanggungjawab sebagai Ketua Jurulatih Skuad Olahraga Para Kebangsaan, watak R.Jeganathan masih relevan dalam arena sukan itu.Menurut Presiden Persatuan Olahraga Para Malaysia, Mohd Zarrawi Ravi Abdullah, Jeganathan akan diberi peranan berbeza iaitu mencungkil bakat dan melatih jurulatih-jurulatih para yang baharu.Namun begitu, jawatan yang bakal diterima jurulatih itu masih dalam perbincangan antara pihak Majlis Sukan Negara-MASN, Majlis Paralimpik Malaysia (MPM) dan Kementerian Belia dan Sukan (KBS)."Sebanarnya kami sudah berbincang dengan beliau (Jeganathan) untuk melatih jurulatih para olahraga,tapi jawatan apa masih dalam perbincangan,"Buat masa sekarang, tema dan syarat juga belum dibincangkan. Namun Jeganathan telah bersetuju untuk membantu persatuan," jelas Mohd Zarrawi dalam sidang media di Bukit Jalil.Sementara itu, Jeganathan yang turut ditemui dalam majlis sama berkata, meskipun tidak lagi bergelar Ketua Jurulatih, beliau akan tetap membantu dan memberikan khidmat nasihat kepada jurulatih baharu."Sudang sampai masanya saya menyerahkan tugas ini kepada jurulatih muda untuk meneruskan karier kejurulatihan pada tahap yang lebih tinggi,"Mereka juga perlu diberi peluang dan ruang untuk mempelajari selok belok pengendalian latihan atlet para daripada sekarang," jelas Jeganathan.Sebelum ini, Jeganathan telah mengemukakan rayuan untuk meneruskan khidmatnya selepas kontraknya tamat tahun lalu.Namun begitu, MSN bersama Persatuan Olahraga Para Malaysia memilih untuk memberikan peranan baharu buat beliau dan melantik pembantunya, Ahmad Rafee Arifin sebagai Ketua Jurulatih Olaraga Para acara Trek yang baharu dan bakal dibantu Eryanto Bahtiar.Turut hadir dalam sidang media itu, Ketua Pengarah MSN, Datuk Ahmad Shapawi Ismail.


IOC berjaya terajui Sukan Olimpik - Presiden China

BEIJING, 3 Febuari- Jawatankuasa Olimpik Antarabangsa (IOC) dilihat berjaya menerajui Sukan Olimpik secara berani, selain memainkan peranan penting dan tersendiri dalam mempromosi perpaduan serta kerjasama antarabangsa.Demikian ucapan Presiden China, Xi Jinping ketika menyampaikan ucaptama menerusi pautan video ketika majlis perasmian sesi ke-139 IOC, di Beijing, hari ini.Turut hadir, Presiden IOC, Thomas Bach dan para anggota IOC.Jelas beliau, IOC mampu berbuat demikian meskipun berdepan waktu sukar tatkala dunia dicengkam penularan pandemik COVID-19,"Saya ingin berterima kasih kepada IOC atas sumbangan jangka panjangnya terhadap perkembangan sukan di China serta sokongan yang diberikan dalam penganjuran Sukan Olimpik Musim Sejuk 2022,"Ini sekaligus mampu membuka ruang yang lebih luas terhadap pembangunan sukan ais dan salji di seluruh dunia," jelas Xi Jinping.Beliau juga mengulangi bahawa negaranya sedaya upaya menganjurkan temasya sukan secara sederhana, selamat dan menarik.Temasya tersebut dijadual membuka tirai, malam esok.


Benjamin Mendy hadapi tuduhan baharu

UNITED KINGDOM, 3 Januari- Pemain pertahanan Manchester City, Benjamin Mendy akan dibicarakan pada Julai atas dakwaan perkosa dan serangan ke atas enam wanita.

Perkara itu diumumkan mahkamah Crown Chester pada Rabu.

Mendy 27 tahun, yang digantung oleh kelabnya, tampil di di mahkamah di mana dia berdepan tuduhan baharu terhadap cubaan merogol.

Pemain Kebangsaan Perancis itu kini berdepan sembilan tuduhan keseluruhan, termasuk tujuh cubaan merogol, membabitkan enam mangsa.

Hakim menetapkan 25 Julai bagi tarikh perbicaraan untuk Mendy dan tertuduh kedua, Louis Saha

Perbicaraan dijangka berlangsung sehingga enam minggu. Satu lagi pendengaran pra-perbicaraan ditetapkan mahkamah pada 11 Mac.

Kedua-dua tertuduh diikat jamin bulan lalu, selepas mereka ditahan sejak penangkapan pada Ogos.

Mendy menyertai Manchester City dari kelab Perancis Monaco pada tahun 2017. Dia bermain 75 kali untuk City, tetapi kemudian semakin kerap direhatkan akibat kecederaan dan kemerosotan prestasi.

Kali terakhir dia mewakili Perancis ialah ketika mengutip kap ke-10 pada November 2019, selepas pertahanan itu memenangi Piala Dunia pada tahun 2018. -AFP


JDT tewas dengan Rodina Moscow 2-0

KUALA LUMPUR, 3 Febuari- Juara 8 kali Liga Super, Johor Darul Takzim (JDT) mengalami kekalahan pertama dalam siri jelajah pra musim di Emiriah Arab Bersatu (UAE).Pasukan itu tunduk 0-2 di tangan kelab Divisyen Dua Rusia, Rodina Moscow pada aksi keempat persahabatan malam tadi.Pada aksi di Pusat Bola Sepak Jebel Ali itu, JDT dilihat beraksi dengan baik apabila melakukan beberapa serangan berbahaya ke arah pintu gol Rodina.Bagaimanapun, kelekaan barisan pertahanan menyaksikan skuad Harimau Selatan itu bolos 2 gol mudah di babak pertama.Meskipun cuba bangkit mencari gol penyamaan, jentera serangan JDT tetap gagal menghasilkan sebarang gol sehingga wisel penamat babak kedua ditiupkan.Ini kekalahan pertama skuad kendalian Benjamin Mora itu sepanjang 4 aksi pra musim di UAE.Mereka sebelum ini seri 2 sama dengan kelab Slovakia, MSK Zilina pada 25 Januari, sebelum menang 1-0 ke atas kelab UAE, Shabab Al Ahli dua hari kemudian dan seri 1 sama dengan kelab Latvia, Riga FC pada 29 Januari.Selepas ini, JDT dijadual menamatkan siri jelajah pra musim mereka di UAE dengan menentang kelab terkenal Rusia, Spartak Moscow, Sabtu ini.


Wan Ahmad Kuzri harapan Harimau Muda B23

KUALA LUMPUR, 3 Febuari- Harapan kini disandarkan kepada pemain skuad Harimau Muda Bawah 23, Wan Ahmad Kuzri Wan Ahmad Kamal untuk menambah 'sengat' Malaysia.Ini susulan ketiadaan penyerang muda sensasi, Luqman Hakim Shamsuddin dalam senarai skuad itu pada kempen Piala AFF U23 2022 di Kemboja bulan ini.Ketua Jurulatih, Brad Maloney berkata, Persatuan Bolasepak Malaysia ketika ini sedang cuba menyelesaikan isu dengan Wan Ahmad Kuzri memandangkan pemain tersebut berdepan masalah peribadi di Amerika Syarikat.Ditemui ketika mengendalikan sesi latihan pusat semalam, Maloney menjelaskan beliau telah menghubungi Wan Ahmad Kuzri yang melahirkan minatnya untuk menyertai skuad B-23 negara."Namun, apa yang menjadi masalah ialah pemain berusia 19 tahun itu kini kesuntukan masa untuk menyertai kem Harimau Muda dalam masa terdekat," katanya. "Saya inginkan Wan Ahmad Kuzri turut serta dalam pasukan ini. Sejujurnya kami mula melihat potensinya sejak dua tahun lalu dan mahu memberikannya peluang menyertai pasukan," jelasnya lagi.Kali terakhir pemain dari akademi St. Louis FC itu menyertai kem latihan pusat ialah ketika bersama pasukan kebangsaan Bawah 19 Tahun negara pada Ogos 2020.Maloney juga berkata kejohanan di Kemboja nanti akan menjadi medan terbaik buat anak buahnya menyesuaikan diri dengan falsafah permainan beliau.Jurulatih berusia 50 tahun itu turut memaklumkan, pasukannya akan melakukan persiapan dengan menentang Sabah FC pada 5 Februari sebelum bertemu Kuala Lumpur City FC pada 10 Februari.


Wai Ching idam pertahan gelaran bakal sertai larian menara di Dubai

KUALA LUMPUR, 2 Februari- Jaguh Larian Menara nombor satu Asia, Soh Wai Ching optimis untuk mengekalkan kejuaraan yang dikecapinya dua tahun lalu dalam pertandingan Media One Hotel Tower Run yang akan berlangsung di Dubai. Wai Ching berkata, pertandingan yang bakal dilangsungkan Sabtu ini bakal disertai lebih 500 atlet dari serata dunia. Pertandingan ini juga dilihat sebagai satu persiapan baginya untuk menyertai pertandingan Kejohanan Kebangsaan Amerika Syarikat di Las Vegas, pada 27 Februari ini.  "Persiapan bagi saya sekarang semua berjalan lancar, saya akan bergerak ke Dubai Jumaat ini, dan akan memulakan pertandingan keesokan harinya"."Persiapan saya sebenarnya memang sudah bermula sejak bulan lepas semasa saya pulang ke Malaysia penghujung Disember lalu, habis sahaja kuarantin latihan memang terus dilakukan, saya tidak tunggu lama," katanya selepas menjadi tetamu Program Selamat Pagi Malaysia di AngkasapuriWai Ching juga berharap dapat mencipta rekod dunia baharu dalam kejohanan di Menara Berkembar Petronas yang masih dalam perbincangan dan akan berlangsung Mei nanti. Sebagai pengasas Malaysia Tower Running Association, Wai Ching berharap untuk membawa nama negara ke persada antarabangsa sekali gus mempromosikan sukan larian menara agar dapat memupuk minat sukan itu dalam kalangan rakyat Malaysia dan luar negara.


Mat Yo sertai MUFC, bakal perkuat jentera serangan skuad Hang Tuah

MELAKA, 2 Februari- Melaka United FC-MUFC terus rancak mempersiap pasukan bagi menghadapi musim baharu Liga Malaysia.Terbaharu kelab tersebut menyambar pemain berpengalaman, Nurshahrul Idlan Talaha yang bakal memperkuat jentera serangan.Nurshahrul atau Mat Yo menyertai Melaka selepas semusim bersama Sarawak United FC.Musim lalu dia membantu pasukan Sarawak United muncul naib juara Liga Premier sekali gus meraih tiket beraksi di Liga Super 2022.Pemain berusia 35 tahun itu pernah beraksi di Liga Thailand bersama pasukan BG Pathum United pada musim 2020 selain mempunyai pengalaman bersama beberapa kelab tempatan seperti JDT, Pahang, ATM, Negeri Sembilan, Kelantan, dan Felda UnitedMat Yo juga telah membuat lebih 80 penampilan bersama Skuad Kebangsaan dengan 14 gol di peringkat antarabangsa.Kehadirannya dalam skuad Hang Tuah mampu membantu menajamkan jentera serangan pasukan itu yang turut dibarisi oleh 3 penyerang import berbisa seperti Ifedayo Olusegun, Sony Norde, dan Emmanuel Oti.


Korea Selatan layak ke Piala Dunia 2022 Qatar

DUBAI, 2 Februari - Korea Selatan menempah tiket ke Piala Dunia 2022 di Qatar selepas menewaskan Syria 2-0 di Dubai, awal pagi tadi.Kejayaan skuad kendalian Paulo Bento itu sekali gus mengesahkan kemaraan mereka ke pusingan akhir buat kali ke-11 berturut-turut sejak 1986.Gol babak kedua Kim Jin-su dan Kwon Chang-hoon memastikan Korea Selatan meneruskan kemenangan dalam kempen kelayakan, sekali gus melengkapkan dua kedudukan teratas Kumpulan A zon Asia.Susulan kejayaan itu, mereka akan mengiringi Iran yang telah pun mengesahkan tempat ke pusingan akhir, Khamis lalu.Hanya dua pasukan teratas daripada setiap dua kumpulan zon kelayakan Asia akan memenangi tiket secara automatik.Manakala pasukan ketiga pula akan berdepan lawan dari benua Amerika Selatan dalam pertembungan play-off antara benua. Pusingan akhir Piala Dunia akan berlangsung di Qatar bermula 21 November depan.


Skuad B-23 mulakan latihan, keserasian jadi fokus utama- Maloney

KELANA JAYA, 2 Februari- Keserasian antara semua pemain menjadi keutamaan jurulatih Brad Maloney yang mahukan anak-anak buahnya terus kekal fokus dalam tempoh yang singkat.Ia sebagai persiapan menghadapi Kejuaraan B-23 AFF 2022 di Phnom Penh, Kemboja dari 14 hingga 26 Februari iniMenurut Maloney, sesi latihan yang diadakan akan dimanfaatkan dengan baik bagi menilai pemain yang benar-benar layak untuk disenaraikan ke kejohanan tersebut."Saya memang tidak sabar untuk kembali bersama pasukan setelah sekian lama."Jadi saya perlu mengenali pemain-pemain baharu yang ada selain melihat perkembangan beberapa pemain yang sebelum ini tidak bersamakami, saya cuba untuk melihat keserasian dan kemampuan mereka menyesuaikan diri," katanya Beliau ditemui pemberita, ketika sesi kem latihan pertama skuad bawah 23 kebangsaan di Stadium Kelana Jaya, di sini.Semalam, Maloney telah memanggil lima pemain baharu bagi menyertai kem latihan berkenaan.Anak buah Maloney akan memulakan kempen Kumpulan B Piala AFF Bawah 23 berdepan Myanmar di Stadium Prince pada 15 Februari, Laos, 18 Februari dan aksi terakhir kumpulan menentang Indonesia pada 21 Februari.


Greenwood terus ditahan atas dakwaan serangan seksual, ugutan bunuh

MANCHESTER, 2 Februari - Penyerang Manchester United, Mason Greenwood terus ditahan polis bagi membantu siasatan atas dakwaan serangan seksual dan ancaman bunuh ke atas seorang wanita yang mula tersebar dalam laman sosial.Polis Greater Manchester berkata, mereka telah menahan pemain berusia 20 tahun berkenaan pada Ahad lalu selepas mendapat laporan tentang jenayah keganasan fizikal tersebut oleh mangsa.Dakwaan ke atas Greenwood yang dilakukan menerusi bukti video, gambar dan rakaman suara, dipaparkan dalam laman Instagram pada Ahad lalu sebelum ia dipadamkan.Susulan dakwaan tersebut, United telah menggantung Greenwood dengan memberitahu pemain itu tidak akan menjalani latihan atau beraksi buat kelab Old Trafford berkenaan sehingga diberitahu kelak.Kelab itu juga mengulangi pendirian mereka dengan mengutuk keras sebarang bentuk keganasan.Difahamkan, Greenwood akan terus ditahan untuk siasatan selepas mahkamah memberi kebenaran untuk menyambung reman ke atasnya yang sepatutnya berakhir hari ini.


PUFC janji utamakan kebajikan pasukan

KANGAR, 1 Februari- Pendatang baharu Liga Malaysia Divisyen 3 (Liga M3) Perlis United Football Club (PUFC) berjanji akan sentiasa mengutamakan kebajikan pemain dan jurulatih pasukan itu.Presiden PUFC Shukri Othman berkata ini kerana mereka memiliki semangat yang luar biasa untuk menyumbang bakti kepada sukan bola sepak Perlis."Ringgit Malaysia (gaji) bukan menjadi sandaran utama buat keluarga PUFC sebaliknya mereka bermain untuk membawa pasukan bola sepak Perlis ke peringkat yang boleh dibanggakan ...inilah keistimewaan dan kekuatan yang ada pada Perlis United yang sebahagian besar terdiri daripada anak jati negeri ini."Kami di peringkat pengurusan akan berusaha memastikan kebajikan pemain serta jurulatih terjaga dan itulah adalah janji saya," katanya kepada pemberita selepas menyaksikan majlis menandatangani kontrak pemain dan pegawai PUFC di sini hari ini.Seramai 24 pemain menandatangani kontrak itu antaranya Azmizi Azmi (kapten), Saddam Hashim, Muhammad Afiq Azmi, Azizi Mat Rose, Muhammad Haziq Mu'iz Abdul, Hairul Fazreen Abu Hassan dan Mohammad Shukor Azmi.Pengendali PUFC Azizul Abidin berkata beliau yakin kombinasi pemain lama dan baharu adalah 'resepi’ kekuatan bagi pasukan itu."Saya dapat lihat keserasian pemain telah mencapai sasaran pasukan namun beberapa pembaikan kecil akan terus dilakukan agar pasukan benar-benar bersedia untuk memulakan aksi bertemu pasukan Terengganu iaitu Real Chukai FC di Stadium Mak Chili di Kemaman nanti (12 Feb)," katanya.Beliau turut berterima kasih kepada penyokong Perlis yang tidak jemu-jemu memberikan sokongan kepada pasukanitu ketika sesi latihan dan perlawanan persahabatan."Kekuatan pasukan bukan hanya terletak pada pemain dan pihak pengurusan sebaliknya sokongan peminat yang amat luar biasa," katanya.- BERNAMA


Wushu: hanya ujian di Malaysia sebelum Sukan Sea Hanoi

KUALA LUMPUR, 1 Februari- Kem wushu negara mungkin tidak akan beraksi dalam mana-mana kejohanan di peringkat antarabangsa menjelang Sukan SEA di Hanoi pada Mei ini.Jurulatih negara, Lim Yew Fai berkata, ini disebabkan atlet kebangsaan hanya akan menjadikan ujian di tanah air sebagai platform persiapan menghadapi temasya tersebut.Katanya, dalam tempoh persiapan itu, mereka tidak akan terbabit dalam mana-mana pertandingan kompetitif dan hanya menyertai perlawanan ujian sesama sendiriHanya berbaki kira-kira 100 hari lagi sebelum temasya Sukan SEA Vietnam membuka tirainya dan bagi kem wushu negara, mereka harus pantas mencari rentak."Sebelum Sukan SEA ini, kita tak ada sebarang kejohanan lagi," katanya."Sabtu lalu kita ada melakukan perlawanan ujian. Ia satu perlawanan ujian yang baik selepas dua tahun tanpa kejohanan."Apa yang baiknya, atlet dapat merasai rentak pertandingan itu apabila kita melakukan perlawanan ujian dan ia sesuatu yang baik buat mereka."Program kita juga akan melakukan lebih banyak perlawanan ujian sebelum ke Sukan SEA. Jadi sebelum Sukan SEA ini, kita akan adakan perlawanan ujian termasuk berpakaian lengkap seperti dalam pertandingan sebenar."Kita juga akan menjemput pengadil antarabangsa dari Malaysia untuk memberi markah dalam ujian yang dijalankan."Selain Sukan SEA, skuad wushu negara juga sedang menjalani persiapan menghadapi Sukan Asia di Hangzhou, China pada September ini serta kejohanan dunia di Tokyo, Jepun pada November depan.Pada Edisi Sukan SEA 2019 di Manila, Filipina, Malaysia merangkul empat pingat iaitu dua emas, satu perak dan satu gangsa.


Lima pemain baharu disenarai sertai kem latihan skuad B-23

KUALA LUMPUR, 1 Februari- Lima pemain baharu telah dipanggil bagi menyertai kem latihan pusat skuad Bawah 23 Tahun (B-23) kebangsaan.Persatuan Bola Sepak Malaysia (FAM) menerusi kenyataan di Facebook memaklumkan, ia bertujuan memperkukuhkan Skuad negara dalam menghadapi Kejuaraan B-23 AFF 2022 di Phnom Penh, Kemboja dari 14 hingga 26 Februari ini.Menurut FAM, tiga pemain yang berada dalam senarai sedia ada ialah K. Thivandaran, Muhammad Firdaus Kaironnisam dan Muhammad Najmuddin Akmal.Mereka telah pun memulakan latihan bersama skuad B-23 kebangsaan pada 27 Januari lalu.Manakala dua pemain baharu dari Negeri Sembilan FC, A. Selvan; serta N. Javabila-arivin menyertai pasukan bermula hari ini.Sebelum ini, Maloney memanggil 30 pemain bagi menyertai kem latihan pusat bermula 27 Januari lalu bagi melakukan persiapan awal untuk menghadapi Kejuaraan B-23 AFF 2022.Skuad B-23 negara dijadual berlepas ke Phnom Penh pada 12 Februari ini bagi menghadapi tiga perlawanan Kumpulan B iaitu menentang Myanmar pada 15 Februari sebelum berdepan Laos dan Indonesia pada 18 Februari dan 21 Februari.


Angkat berat semakin suram akibat tiada kejohanan

ALOR SETAR, 1 Februari- Sukan angkat berat berdepan suasana suram selepas tiada kejohanan besar diadakan sejak tahun 2020 hingga kini.  Malah Kejohanan Sukan Malaysia, SUKMA Johor 2020 yang sepatutnya diadakan pada April tahun ini tetapi dianjakkan ke tahun 2024 juga tidak mempertandingkan acara angkat berat.Kecewa dengan situasi itu, Timbalan Presiden Persatuan Angkat Berat Kedah, Firdaus Abd Razak berkata sukan angkat berat yang sebelum ini banyak menyumbang pingat buat kontinjen negara berdepan pelbagai risiko sekiranya ia tidak ditangani dengan segera oleh pihak bertanggungjawab khususnya Kementerian Belia dan Sukan, KBS dan Majlis Sukan Negara, MSN. Ia termasuk tiada lagi atlet-atlet muda yang berminat untuk menceburi acara sukan tersebut. Selain itu, atlet angkat berat ketika ini juga berkemungkinan besar hilang sumber pendapatan dan mereka memilih untuk bersara awal atau menyertai sukan yang lain atau menceburi bidang lain. Justeru beliau berharap, pihak bertanggungjawab dapat menganjurkan kejohanan angkat berat bertaraf besar bagi menguji tahap kemampuan atlet-atlet angkat berat tempatan sekaligus meningkatkan kembali keyakinan, semangat dan moral mereka. Beliau yang juga bekas atlet angkat berat kebangsaan bercakap kepada RTM di Alor Setar.


SUKAN SEA: Jackie Wong enggan kecewa lagi

KUALA LUMPUR, 1 Februari -  Kegagalan mempertahankan pingat emas pada Sukan SEA 2019 di Manila, Filipina masih menghantui jaguh lontar tukul besi negara, Jackie Wong Siew Cheer.Walaupun sudah lebih dua tahun berlalu, Jackie yang kecewa dengan keputusan ketika itu, kini tekad untuk melakukan yang terbaik bagi merampas kembali emas di Sukan SEA Hanoi, Vietnam pada 12 hingga 23 Mei ini."Semestinya saya memang kecewa namun, saya harap dapat ambil balik emas," katanya kepada Bernama baru-baru ini.Jackie, 29, yang merangkul emas pada Sukan SEA 2017 di Kuala Lumpur terpaksa berpuas hati dengan pingat perak di Filipina sekali gus menyaksikan atlet Thailand, Kittipong Boonmawan muncul juara acara itu.Selain Sukan SEA, pemegang rekod kebangsaan dengan catatan 67.01 meter (m) yang dilakukan semasa Kejohanan Olahraga Asia 2019 di Qatar juga berharap dapat melayakkan diri ke Sukan Asia 2022 di Hangzhou, China pada 10 hingga 25 September depan.Atlet dari Sarawak itu membuat penampilan sulung di Sukan Asia pada edisi 2018 di Indonesia yang menyaksikannya menamatkan cabaran di tangga ketujuh kesuluruhan.Selain itu, Jackie mengakui situasi pandemik COVID-19 yang belum reda sedikit sebanyak menjejaskan prestasinya susulan tiada aksi antarabangsa disertai selepas kali terakhir beraksi di Sukan SEA 2019."Namun, saya masih yakin kepada diri saya untuk melakukan yang terbaik di Hanoi nanti," tambahnya.- BERNAMA


Badminton Terbuka Ukraine 2022: Chia Weijie-Low Hang Yee raih gelaran pertama musim ini

UKRAINE, 31 Januari - Ini berita mengembirakan daripada kem Badminton negara.

Pasangan beregu lelaki muda negara Chia Weijie-Low Hang Yee merangkul gelaran pertama bagi musim 2022.

Ia susulan kejayaan diraih pada Terbuka Ukraine 2022 selepas menundukkan pasangan Denmark, Emil Lauritzen-Mads Vestergaard dengan keputusan 19-21, 22-20, 23-21.

Dalam saingan akhir tersebut Weijie-Hang Yee bermula agak goyah apabila tewas tipis dalam set pertama namun bangkit dalam dua set berikutnya.

Kemenangan itu pastinya mengubat kekecewaan mereka selepas kecundang kepada gandingan Singapura Danny Bawa Chrisnanta-Andy Kwek pada final Terbuka Sweden minggu lepas.

Persatuan Badminton Malaysia (BAM) dalam satu hantaran di laman Facebook rasmi hari ini turut mengucapkan tahniah kepada gandingan muda tersebut.


RTM bakal siar Piala Dunia 2022 - Annuar Musa

KUALA LUMPUR, 31 Januari- Kerajaan secara prinsipnya sudah bersetuju untuk Radio Televisyen Malaysia (RTM) berunding dengan ejen  dilantik  Persekutuan Bola Sepak Antarabangsa (FIFA) bagi mendapatkan hak penyiaran bagi Piala Dunia 2022.Menteri Komunikasi dan Multimedia Tan Sri Annuar Musa berkata keputusan rundingan itu akan diketahui dalam masa terdekat."Insya-Allah kita perlu sedikit masa lagi untuk memuktamadkannya (rundingan) tetapi sudah pasti RTM akan menjadi salah satu saluran yang akan menyiarkan World Cup 2022," katanya selepas melancarkan Majlis Kerjasama Tajaan Jakel dan RTM di sini hari ini. Beliau berkata demikian apabila ditanya pemberita mengenai perkembangan dalam mendapatkan hak penyiaran Piala Dunia 2022.Untuk rekod, RTM menjadi penyiar rasmi kejohanan bola sepak dunia itu sejak 1974.


Kanada hampiri Piala Dunia selepas 36 tahun

HAMILTON, 31 Januari- Kanada semakin hampir ke Piala Dunia selepas 36 tahun apabila menang 2-0 mengatasi Amerika Syarikat (AS) pada kelayakan CONCACAF.Gol Cyle Larin selepas tujuh minit dan cubaan pada masa kecederaan oleh Sam Adekugbe memastikan tiga mata buat Kanada diperoleh di Tim Hortons Field di sini, seterusnya memberi kelebihan pasukan itu dalam kedudukan CONCACAF.Kanada yang masih belum tewas kini mengumpul 22 mata berbaki empat perlawanan, mendahului AS dengan empat mata yang memungut keseluruhan 18 mata.Kanada muncul sebagai pakej mengejutkan dari zon kelayakan Amerika Tengah, Amerika Utara dan Caribbean serta berpeluang mara ke Piala Dunia buat kali kedua selepas Mexico 1986."Kami bertukar kepada negara bola sepak," kata jurulatih Kanada dari England, John Herdman."AS adalah pasukan hebat, pasukan yang sangat bagus, mereka mempamerkan kualiti hebat hari ini. Tapi kami menandingi semangat mereka."Dan itulah yang saya katakan kepada pemain kami - kami juga ada kualiti tersendiri, dan ia hadir kali ini." katanya.Penjaring gol, Larin mengakui layak ke Piala Dunia boleh dicapai mereka."Kami semakin hampir," katanya. "Tapi ia belum tamat. Kami akan terus bertarung."Mexico berada di tangga ketiga dalam kedudukan dengan AS selepas seri 0-0 dengan Costa Rica di Mexico City pada Ahad.Tiga pasukan teratas bakal layak secara automatik beraksi di Qatar dengan pasukan di tangga keempat akan beraksi pada perlawanan playoff.- AFP


Liverpool sambar Diaz, bakal perkuat jentera serangan

LONDON, 31 Januari - Liverpool dilaporkan semakin hampir memperkuatkan jentera serangan mereka pada hari terakhir jendela perpindahan Januari dengan membawa masuk pemain kebangsaan Colombia, Luis Diaz dari kelab Portugal, Porto.Diaz ketika ini bersama skuad kebangsaannya dalam persediaan menentang Peru dalam kempen Kelayakan Piala Dunia sebelum Colombia berdepan Argentina minggu depan.Delegasi dari Liverpool dijangka terbang ke Argentina bagi melengkapkan perjanjian yang dilaporkan bernilai 37.5 juta pound selain harga tambahan yang mungkin mencecah 12.5 juta pound lagi.Ujian perubatan ke atas Diaz pula akan dilakukan di Argentina dan The Reds sedang berusaha untuk melengkapkan perjanjian tersebut sebelum jendela perpindahan Januari ditutup Isnin ini.Setakat ini, Liverpool masih belum mengeluarkan sebarang kenyataan mengenai potensi perpindahan Diaz.


Selangor Pistons tundukkan Perak Bison

KUALA LUMPUR, 31 Januari - Selangor Pistons menutup aksi pusingan pertama Liga Premier musim ini, dengan kemenangan 2-1 mengatasi Perak Bison dalam kejohanan Emas Anuar Liga Sepak Takraw (STL) 2021 /22 di Stadium Titiwangsa, di siniDibarisi gandingan hebat Zuhri Zain sebagai tekong, pelibas Amirul Syafiq Samudin dan pengumpan veteran Farhan Adam, Selangor berjaya menutup set pertama dengan kemenangan 21 - 18.Namun begitu, percubaan Perak Bison untuk bangkit dalam set kedua membuahkan hasil apabila menang 21 - 18.Kemenangan Perak itu menyebabkan skuad kendalian Ridhuwan Abdul Manaf diheret ke set penentuan sebelum menang 21 - 17, sekali gus mengutip dua mata penuh.


Adama Traore bakal sertai Barcelona Januari ini

MADRID, 30 Januari - Kelab gergasi Sepanyol, Barcelona mengumumkan ketibaan Adama Traore sebagai pemain baharu mereka pada jendela perpindahan Januari ini.Pemain sayap kelahiran Sepanyol itu dipinjamkan dari kelab Wolverhampton Wanderers sehingga hujung musim ini.Perjanjian ke atas pemain berusia 26 tahun itu turut termasuk dengan kontrak pembelian secara tetap selama lima tahun oleh Barca ke atas Traore.Traore merupakan produk akademi remaja Barcelona yang melahirkan ramai pemain bintang termasuk Lionel Messi.Pemain bertubuh tegap itu hanya sempat bermain empat perlawanan untuk skuad 'The Catalan' sebelum berhijrah ke Aston Villa pada 2015 dengan nilai perpindahan 10 juta Euro.Traore kemudian mengikat kontrak bersama Middlesbrough selama dua musim sebelum menyertai Wolves pada 2018.


Persiapan Liga Malaysia: Sabah FC, fokus perbaiki kelemahan

KUALA LUMPUR, 30 Januari- Menjelang kempen Liga Malaysia musim ini, pemain Sabah FC diingatkan agar tidak terlalu tertekan dengan keputusan perlawanan persahabatan pramusim.Ketua Jurulatih, Datuk Ong Kim Swee berharap semua anak buahnnya fokus memperbaiki permainan mereka.Menurutnya, kekalahan Sabah FC 0-1 kepada pasukan Liga Premier Kuching City FC dalam perlawanan persahabatan pramusim di Stadium Likas, pada malam tadi tidak sepatutnya dijadikan alasan menekan pemain, sebaliknya menjadi pengajaran memperbaiki permainan pasukan.Perlawanan persahabatan pertama Sabah FC pada 16 Januari lepas menyaksikan pasukan itu sekadar seri 1-1 menentang pasukan Liga M THREE iaitu Kinabalu Jaguar FC di Stadium Likas.Sementara itu, Kim Swee turut memaklumkan kehadiran tiga pemain import Sabah FC pada minggu depan dilihat bakal membawa perubahan kepada strategi permainan yang sedang dirangkanya.Musim ini, Sabah mengekalkan dua pemain import iaitu pemain pertahanan Park Tae-Soo dari Korea Selatan serta pemain sayap, Saddil Ramdani dari Indonesia.


Tokyo hantar kontinjen besar ke Beijing 2022

TOKYO, 30 Januari- Jepun bakal menghantar kontinjen terbesar mereka pada edisi kali ini dengan misi memburu kecemerlangan, menjelang Sukan Olimpik Musim Sejuk di Beijing.Pada kali ini, sejumlah 262 orang bakal menyertai kontinjen Jepun dengan 124 atlet dan selebihnya barisan kejurulatihan dan pegawai terlibat.Sebelum ini pada Sukan Olimpik Musim Sejuk di Pyeongchang, kontinjen Jepun hanya berjumlah 123 orang.Antara sandaran utama Jepun pada kempen di Bejing kali ini ialah seperti pemenang pingat emas 'speedskater' Mio Takagi.Pada edisi 2018 di Pyeongchang, Korea Selatan, Jepun berjaya membawa pulang 13 pingat termasuk 4 emas, 5 perak dan 4 gangsa.- AP


Meng Yean ucap selamat tinggal kepada BAM

KUALA LUMPUR, 30 Januari- Pemain beregu wanita negara, Lee Meng Yean menjadi pemain terbaru yang meninggalkan Persatuan Badminton Malaysia (BAM).Ia selepas seminggu perseorangan lelaki Lee Zii Jia mengumumkan pengundurannya daripada badan induk itu yang sekaligus mencetuskan kontriversi.BAM dalam satu kenyataan, berkata Meng Yean, 27 tahun, yang mengetuai pasukan wanita negara pada saingan Piala Uber 2020 dan beraksi di Sukan Olimpik Tokyo 2020 tidak lagi akan bersama skuad kebangsaan, berkuatkuasa semalam."BAM ingin merakamkan ucapan terima kasih kepada Meng Yean atas sumbangannya kepada pasukan kebangsaan, dia pergi dengan ucapan terbaik daripada semua yang berada di persatuan," kata kenyataan itu.Sementara itu, Meng Yean, berkata biarpun tidak lagi bersama BAM namun dia tetap akan meneruskan kerjayanya sebagai pemain profesional dan mewakili Malaysia."Ini adalah keputusan sukar buat saya tetapi saya percaya dan bersedia dengan laluan saya yang seterusnya. Walaupun tidak lagi berlatih di BAM, ia bukan bermakna saya akan berhenti bermain."Saya hanya bermain di persekitaran yang berbeza dan tetap mewakili Malaysia. Terima kasih kepada semua yang memberi sokongan sepanjang kerjaya saya."Terima kasih tidak terhingga kepada BAM, ISN (Institut Sukan Negara), MSN (Majlis Sukan Negara), jurulatih dan rakan sepasukan yang banyak membantu saya. Saya sangat menghargainya."Jangan bimbang, saya tidak akan hilang daripada dunia badminton kerana saya tahu anda semua mahu menyaksikan Nyek Nyek (nama julukannya) terus bersinar di dalam gelanggang," kata Meng Yean menerusi hantaran di Facebook miliknya.Tidak seperti kemelut yang melanda pemain perseorangan lelaki negara, Lee Zii Jia, keputusan Meng Yean untuk meninggalkan BAM bukanlah sesuatu yang mengejutkan.Dia dilihat masih bergelut untuk membentuk kombinasi mantap bersama gandingan baharunya, Yap Cheng Wen selepas pasangannya sebelum ini Chow Mei Kuan mengumumkan persaraan sebaik tamat Sukan Olimpik Tokyo, Ogos tahun lalu.


Tom Brady, quarterback NFL terbaik sepanjang zaman

NEW YORK, 30 Januari- Tom Brady menempa reputasi sebagai quarterback terhebat dalam sejarah NFL serta sejumlah rekod yang sukar diatasi selama dua dekad kerjayanya.Ikon NFL berusia 44 tahun itu, yang bakal mengumumkan persaraannya, akan meninggalkan sukan itu selepas 22 musim selepas menghasilkan tujuh kemenangan Super Bowl, lima anugerah Pemain Paling Bernilai Super Bowl dan tiga anugerah MVP NFL.Walaupun tidak dapat menamatkan musim terakhirnya dengan Super Bowl kelapan, Brady cemerlang mengumpul 5,316 ela hantaran yang dalam kerjayanya.Brady juga mendahului ranking hantaran dengan 84,520 ela, lebih 4,000 ela dari pesaing terdekatnya, Drew Brees yang kini telah bersara.Ketika Brady mengetuai Tampa Bay Buccaneers mencapai kemenangan yang luar biasa dalam Super Bowl tahun lepas, dia telah lama diiktiraf sebagai quarterback terhebat NFL.Kemenangan Super Bowl ketujuh tahun lalu melonjakkan dia ke dalam jajaran pemain hebat sukan Amerika Utara, di samping Michael Jordan, Babe Ruth, Joe DiMaggio dan Wayne Gretzky.Dia menyertai NFL setelah dipilih oleh New England Patriots dengan pilihan ke-199 pada pusingan keenam draf 2000.-AFP


Everton lamar Frank Lampard sebagai pengurus pasukan

UNITED KINGDOM, 29 Januari - Pasukan Liga Perdana Inggeris, Everton dilaporkan telah menawarkan kekosongan tugas sebagai pengurus kepada bekas perancang England dan Chelsea, Frank Lampard.Lampard sebelum ini tidak terikat dengan mana-mana kelab sejak dipecat oleh Chelsea pada Januari tahun lalu.Pengendali berusia 43 tahun itu sebelum ini dipecat selepas 18 bulan membimbing The Blues.Sepanjang tempoh berkenaan, Lampard berjaya membawa pasukan tersebut ke final Piala FA musim 2020 dan menamatkan saingan liga di tangga keempat.Selain Lampard, turut dikaitkan dengan kekosongan berkenaan ialah ketua jurulatih skuad kebangsaan Portugal, Vitor Pereira.Sebelum ini, calon pilihan The Toffes iaitu Wayne Rooney dikatakan telah menolak tawaran menjadi pengurus mereka.Pengendali terdahulu, Rafael Benitez telah dipecat selepas hanya memenangi satu daripada 13 perlawanan terakhir Everton, sekali gus menyaksikan kelab Merseyside itu jatuh di tangga ke-16 liga.


BATC 2022: Lee Zii Jia turun sebagai pilihan pertama perseorangan lelaki negara

KUALA LUMPUR, 29 Januari - Juara All England 2021, Lee Zii Jia yang berdepan krisis dengan Persatuan Badminton Malaysia (BAM) baru-baru ini, dipilih sebagai pemain perseorangan pertama negara pada Kejohanan Badminton Berpasukan Asia (BATC) 2022 bulan depan.BAM turut mengumumkan lima lagi pemain iaitu Ng Tze Yong, Aidil Sholeh Ali Sadikin, Leong Jun Hao, Lim Chong King dan Jacky Kok Jing Hong akan melengkapkan barisan perseorangan negara untuk kejohanan dwitahunan itu, kata kenyataan itu.Sementara itu, pemenang pingat gangsa Olimpik Tokyo 2020, Aaron Chia-Soh Wooi Yik akan mengetuai rakan senegara, Goh Sze Fei-Nur Izzuddin Rumsani dan Man Wei Chong-Tee Kai Wun dalam kategori beregu lelaki.Pasukan wanita pula terdiri daripada Eoon Qi Xuan, S. Kisona, Tan Zhing Yi, Siti Nurshuhaini Azman, Myisha Mohd Khairul manakala acara beregu diwakili Pearly Tan-M Thinaah, Teoh Mei Xing-Anna Cheong, Valeree Siow-Low Yeen Yuan dan Go Pei Kee.BATC 2022 dijadual berlangsung di Pusat Konvensyen Setia City, Shah Alam, Selangor dari 15 hingga 20 Februari depan. Pada kejohanan itu, Malaysia dan sembilan pasukan lain, Indonesia, Jepun, Korea Selatan, India, Thailand, Taiwan, Hong Kong, Kazakhstan dan Singapura akan bersaing untuk mengesahkan slot automatik ke pusingan final Piala Thomas dan Uber 2022 yang akan diadakan di Bangkok, Thailand pada Mei nanti.


KBS 'buru' persatuan sukan tidak aktif, bakal dikenakan tindakan pembatalan, penggantungan oleh PJS

KUALA LUMPUR, 29 Januari- Persatuan sukan yang tidak aktif bakal berdepan tindakan seperti diberi surat tunjuk sebab, penggantungan dan pembatalan daripada Pesuruhjaya Sukan (PJS).Timbalan Menteri Belia dan Sukan, Datuk Seri Ti Lian Ker berkata pihaknya memandang serius perkara itu, memandangkan 70 peratus daripada 11,469 persatuan yang didaftarkan di pelbagai peringkat didapati tidak aktif.Beliau berkata daripada jumlah tersebut, sebanyak 217 persatuan adalah di peringkat kebangsaan, 1,432 di peringkat negeri, 1,636 di peringkat daerah dan 8,184 di peringkat kelab.Ujarnya, Kementerian Belia dan Sukan, KBS melalui PJS kini sedang melakukan Penarafan Bintang Badan Sukan ke atas semua badan sukan yang berdaftar. Persatuan perlu memberi laporan kepada PJS setiap tahun selepas mengadakan mesyuarat agung tahunan (AGM), untuk mengetahui setakat mana persatuan berkenaan aktif.Ti Lian berkata pihaknya juga perlu mengambil tindakan tegas seperti pembatalan dan penggantungan persatuan yang tidak mematuhi akta dan perlembagaan, bagi mengelakkan mereka terus menerima bantuan kewangan atau dana berkaitan sukan.


STL 2021/2022: Putrajaya Cyborg tewaskan Kelantan Warriors

KUALA LUMPUR, 29 Januari- Pendatang baharu, Putrajaya Cyborg cemerlang apabila menundukkan Kelantan Warriors 2 - 1 dalam saingan Liga Sepak Takraw (STL) 2021/2022 yang berlangsung di Stadium Titiwangsa, semalam.Putrajaya Cyborg yang dibarisi tekong kidal, Farid AbdulAziz, Suhairi Sulaiman selaku pengumpan dan perejam, Muslim Ramli gagal di set pertama apabila tewas 19-21.Namun mereka mula bangkit di set kedua dengan menumpaskan gandingan tekong berpengalaman, Zulkifli Abdul Razak, Nik Muhammad Afiq Mazlan dan Eqbal Shamsudin, 21-12.Kedudukan itu menyebabkan kedua-dua pasukan terpaksa beraksi di set penentuan yang menyaksikan Cyborg berjaya mengesahkan kemenangan 21 -19.Ini merupakan kemenangan kelima daripada lapan perlawanan buat skuad kendalian Zulkarnain Arif itu.Putrajaya Cyborg akan meneruskan aksi menentang juara dua kali, Kuala Lumpur Thunder, manakala Kelantan Warriors pula berpeluang menebus kekecewaan dengan menentang ATM Guardians, esok.


KL Thunder teruskan kecemerlangan

KUALA LUMPUR, 29 Januari - Pasukan Kuala Lumpur (KL) Thunder turut cemerlang apabila berjaya menundukkan Negeri Sembilan (NS) Antlers 2 - 0, malam tadi.Ini membolehkan KL Thunder naik ke kedudukan kedua carta Premier, STL 2021/2022.KL Thunder yang merupakan juara bertahan, beraksi dengan baik apabila menang 21-11 di set pertama dan terus cemerlang di set kedua menumpaskan NS Antlers 21-13 .Skuad di bawah kendalian jurulatih Rashidi Nordin itu sedang mengekori rapat pendahulu liga, ATM Guardians dengan mengumpul 14 mata.Setakat ini, KL Thunder mengutip 12 mata daripada enam pertemuan sementara ATM Guardians pula mencatat 14 mata hasil daripada tujuh kemenangan tanpa kalah.Manakala Negeri Sembilan Antlers pula kekal di tangga kelima liga dengan 8 mata hasil daripada empat kemenangan.


Lee Zii Jia ketuai senarai pemain negara ke BAC 2022

KUALA LUMPUR, 29 Januari- Persatuan Badminton Malaysia (BAM) hari ini mengumumkan senarai pemain untuk mewakili negara ke Kejohanan Badminton Berpasukan Asia 2022 yang dijadualkan berlangsung di Pusat Konvensyen Setia City, Selangor dari 15 hingga 20 Februari ini.Lee Zii Jia disenaraikan sebagai perseorangan pertama dan diikuti; Ng Tze Yong, Aidil Sholeh Ali Sadikin, Leong Jun Hao, Lim Chong King dan Jacky Kok Jing Hong.Sementara pemain-pemain tersenarai dalam acara beregu, Aaron Chia-Soh Wooi Yik, Goh Sze Fei-Nur Izzuddin Rumsani dan Man Wei Chong-Tee Kai Wun.Pasukan wanita pula terdiri daripada Eoon Qi Xuan, S Kisona, Tan Zhing Yi, Siti Nurshuhaini Azman, Myisha Mohd Khairul diikuti gandingan beregu Pearly Tan-M Thinaah, Teoh Mei Xing-Anna Cheong, Valeree Siow-Low Yeen Yuan dan Go Pei Kee .


Nadal dan Medvedev tentukan juara Terbuka Australia

MELBOURNE, 28 Januari - Rafael Nadal hanya tinggal selangkah lagi untuk mencipta rekod memenangi gelaran Grand Slam ke-21.Bintang Sepanyol berusia 35 tahun itu menewaskan Matteo Berrettini dalam aksi separuh akhir Terbuka Australia.Nadal bermula baik di Rod Laver Arena apabila menguasai permainan ketika bertemu naib juara Wimbledon 2021 itu untuk memenangi dua set pertama.Berrettini kemudiannya bangkit pada set ketiga dan memaksa Nadal bekerja keras sebelum membawa perlawanan ke set keempat.Kebangkitan pemain Itali itu bagaimanapun gagal mengheret perlawanan ke set kelima.Nadal menang 6-3, 6-2, 3-6, 6-3. Pertarungan berlangsung selama 2 jam 55 minit.Dalam perlawanan akhir Ahad ini, dia akan berhadapan Daniil Medvedev.Bintang Rusia itu mara ke pentas akhir Terbuka Australia buat kali kedua berturut-turut setelah menundukkan Stefanos Tsitsipas dari Greece 7-6, 4-6, 6-4, 6-1.Nadal ketika ini berkongsi rekod 20 kejuaraan Grand Slam bersama Novak Djokovic dan Roger Federer.


Teguran terhadap FAM, akan diteliti demi kebaikan bola sepak negara

KUALA LUMPUR, 29 Januari - Susulan komen Tunku Ismail Sultan Ibrahim tentang kegagalan skuad kebangsaan pada Kejohanan Piala Persekutuan Bolasepak ASEAN (AFF) 2020 di Singapura, Disember lepas.

Presiden Persatuan Bolasepak Malaysia (FAM), Datuk Hamidin Mohd Amin menghormati teguran itu dan cadangan yang diberikan.

Tunku Ismail yang juga pemilik Kelab Bola Sepak Johor Darul Ta'zim (JDT) menggariskan beberapa kelemahan FAM.

Antaranya adalah kegagalan untuk melakukan perancangan awal skuad kebangsaan yang menjadi punca mereka terkandas di peringkat kumpulan kempen Piala AFF 2020.

Kegagalan itu menyebabkan ketua jurulatih kebangsaan, Tan Cheng Hoe membuat keputusan untuk meletak jawatan selain Datuk Mohd Yusoff Mahadi selaku Timbalan Presiden FAM yang melepaskan jawatan sebagai pengurus pasukan.

Menurut Datuk Hamidin, FAM akan meneliti setiap pandangan yang dikemukakan demi kebaikan arena bola sepak negara.


Siapakah jurulatih tempatan bakal menjadi pembantu jurulatih Pan Gon bimbing skuad negara?

KUALA LUMPUR, 28 Januari - Desas desus semakin hangat diperkatakan siapakah jurulatih tempatan yang akan dipilih menjadi pembantu jurulatih Pan Gon membimbing skuad negara.Menurut bekas pemain kebangsaan, Rezal Zambery Yahya sesiapa yang dilantik sebagai penolong jurulatih skuad negara seharusnya memiliki hala tuju yang sama seperti Pan Gon dalam mengubah keseluruhan pasukan."Saya rasa 'assistant' kita layak diberi peluang menjadi asistant untuk ketua jurulatih yang mana rapat dengan Pan Gon. Bagi pandangan saya, mungkin dia ada 'asistant' dari negara dia untuk dia senang bekerja tapi input daripada jurulatih tempatan sangat membantu daripada segi pengurusan, pendekatan dengan pemain, dari segi bahasa maka penolong jurulatih tempatan akan memainkan peranan penting untuk skuad negara kita," ujar Rezal Zambery Yahya ketika ditemui pemberita selepas majlis penutup kursus kejurulatihan tahap I di Bukit Kiara.Sebelum ini, Pan Gon menyatakan hasratnya kepada Persatuan Bolasepak Malaysia (FAM) untuk mendapatkan seorang jurulatih tempatan.Proses tersebut akan dikendalikan pengarah teknikal badan induk itu, Scott O'Donell.Pan Gon dijangka tiba awal bulan depan bersama empat pembantunya iaitu seorang penolong jurulatih, seorang jurulatih penjaga gol, seorang jurulatih kecergasan dan seorang juruanalisis.


Olimpik Beijing: Taiwan tidak hantar delegasi atas sebab pandemik

TAIPEI, 29 Januari- Taiwan tidak akan menghantar delegasi rasmi pada majlis pembukaan atau penutupan Sukan Olimpik Musim Sejuk Beijing menjelang pembukaan acara sukan itu tidak lama lagi.

Menurut kenyataan yang dikeluarkan pihak berkuasa sukan, keputusan itu dibuat atas sebab sekatan COVID-19 yang ketat oleh China dan gangguan penerbangan.

“15 orang delegasi rasmi sukan itu tidak akan hadir pada majlis pembukaan dan penutupan temasya disebabkan pencegahan pandemik dan isu berkaitan penerbangan,” jelas kenyataan itu.

Pasukan Taiwan hanya melibatkan kumpulan kecil termasuk empat atlet yang akan diterbangkan ke China dari Amerika Syarikat, Switzerland dan Taiwan, tambah kenyataan itu.

Keputusan itu dibuat ketika hubungan antara Beijing dengan Taipei berada pada tahap paling rendah dalam tempoh beberapa dekad.

China bawah pentadbiran Presiden Xi Jinping telah meningkatkan tekanan ekonomi dan ketenteraan kepada wilayah yang diperintah secara demokrasi itu.

Menurut polisi pencegahan dan kemasukan untuk temasya itu, penerbangan telah diselaras dan ditangguhkan serta tidak semua pesawat boleh tiba di Beijing menjelang majlis pembukaan pada 4 Februari ini.

China sering menganggap Taiwan sebagai wilayah sendiri dan berhak merampas sama ada secara paksa sekiranya terdesak. -AFP


Liga Futsal Malaysia: Selangor MAC terima bas tajaan

SHAH ALAM, 28 Januari - Felex Logistics berkolaborasi dengan Cosmic Express bagi menyediakan bas untuk kegunaan pasukan futsal, Selangor MAC ke gelanggang latihan dan perlawanan.Pengarah Urusan Felex Logistics, Azrin Abdul Malek berkata usaha itu diharap menjadi pencetus inspirasi dalam memartabatkan sukan futsal di Selangor dan seluruh negara.Selangor MAC menyasarkan untuk muncul juara dalam saingan Liga Futsal Premier Malaysia 2021-2022. Esok, Selangor MAC bakal berdepan Kedah di Stadium Kompleks Sukan Panasonic Shah Alam.


HKFC hantar dua pemain remaja ke Sepanyol, ketengahkan bakat muda ke peringkat antarabangsa

ALOR SETAR, 28 Januari - Kelab yang berpengkalan di Kedah, Hijau Kuning Football Club (HKFC) melakar sejarah tersendiri apabila bakal menghantar dua pemain remajanya untuk menjalani sesi latihan dan pemilihan bersama kelab bola sepak di Sepanyol.Muhammad Hafiy Hamdan dan Muhammad Farhan Mohd Firdaus kedua-duanya berusia 17 tahun akan dihantar ke Sepanyol pada bulan Jun atau Julai ini.Presiden HKFC, Muhammad Talhah Zainol berkata kedua-dua pemain berkenaan akan menjalani sesi pemilihan dan latihan bersama beberapa kelab Divisyen 3 atau 4 Liga Sepanyol.Mereka dijangka akan berada di negara itu untuk tempoh dua hingga empat minggu.Namun ia bergantung kepada perbincangan lanjut antara pihaknya bersama kelab yang bakal disertai kedua-dua pemain itu yang akan diumumkan sedikit masa lagi."Kita menyasarkan dengan dua pemain yang kita hantar ini akan jadi satu mukadimah, rangsangan, suntikan semangat kepada remaja lain di Kedah ini untuk berusaha dengan lebih keras. Selain itu, cuba untuk mengambil peluang ini untuk mengubah dan membina industri bolasepak," kata Muhammad Talhah kepada RTM selepas memperkenalkan Hafiy dan Farhan di Pejabat KDA FC di sini.Sementara itu, kedua-dua pemain tersebut yang beraksi di posisi serangan ketika ditemui menyifatkan peluang tersebut amat dinanti-nantikan dan peluang itu akan digunakan dengan sebaik mungkin untuk memikat kelab Sepanyol."Saya berasa amat teruja dengan khabar gembira ini, Insya-Allah saya akan buat yang terbaik dan kerja keras untuk berjaya. Ini impian saya dari kecil untuk bermain di Eropah," kata Muhammad Hafiy."Saya bersyukur dapat panggilan dari jurulatih untuk latihan dan pemilihan di Sepanyol, syukur sangat-sangat. Saya tak pernah dapat peluang berharga macam ini kan, saya akan buat sebaik mungkin untuk mendapatkan hasil, " kata Muhammad Farhan.Dalam pada itu, Ketua Pegawai Eksekutif, Kedah Darul Aman (KDA FC), Khamal Idris Ali yang turut hadir pada majlis tersebut menyifatkan, langkah yang diambil HKFC yang merupakan rakan rasmi KDA FC itu amat tepat.Ia membuka ruang dan peluang kepada lebih ramai bakat-bakat muda untuk mengetengahkan bakat mereka ke peringkat yang lebih tinggi."Kita sangat mengalu-alukan apa yang HKFC laksanakan kerana secara tidak langsung dia membantu kita dalam proses mendapatkan pemain yang berbakat, di pihak kita sendiri kita tak mampu untuk nak tengok semua benda, akan tetapi dari segi kolaborasi ini, sedikit sebanyak mengurangkan beban kita dalam proses mencari bakat-bakat muda ini," katanya ketika ditemui RTM.Pada majlis yang sama, HKFC mengumumkan bekas pemain Kedah di era 90-an, Rosli Hussin sebagai Pengarah Teknikal kelab itu.Rosli akan dibantu beberapa bekas pemain ternama Kedah, antaranya penjaga gol, Muhammad Al-Hafiz Hamzah, Rafiz Abu Bakar dan Ridzuan Mohd Radzi.HKFC turut membuka peluang kepada remaja berusia 10,12 dan 14 tahun yang berminat untuk menyertai akademi tersebut.


Mat Yo beri bayangan akan kembali bermain di Liga Super musim hadapan

PETALING JAYA, 28 Januari - Menjelang Liga Malaysia musim ini, bekas penyerang Harimau Malaya, Norshahrul Idlan Talaha atau lebih dikenali dengan nama Mat Yo memberi bayangan bakal bersama salah satu pasukan dalam Liga Super tahun hadapan.Namun, beliau enggan mendedahkan perkara tersebut secara terperinci kerana semuanya masih di peringkat perbincangan."Memang ada satu pasukan ini cuma saya dapat tawaran cuma saya masih lagi menunggu tawaran daripada pihak mereka untuk menandatangani kontrak untuk musim baru. Insya-Allah Liga Super," kata Mat Yo kepada RTM pada majlis penyerahan sumbangan perlawanan bola sepak amal Malaysia, Japan All Star kepada Persatuan Sukan Orang Pekak Malaysia (MSDeaf).Mengikut perancangan Liga Bola Sepak Malaysia, saingan Liga Super 2022 dijadualkan bermula pada 4 Mac manakala perlawanan pertama Liga Premier bakal diadakan mulai 5 Mac.Pemain berpengalaman itu sebelum ini beraksi bersama pasukan Sarawak United pada tahun sebelumnya, selain pernah melebarkan kariernya bersama pasukan antarabangsa, BG Pathum United.


Piala AFF B-23: Peluang pemain baharu bukti kemampuan

KELANA JAYA, 28 Januari - Penyerang muda, Muhammad Nur Azfar Fikri Azhar menyifatkan kem latihan pusat skuad Bawah 23 tahun (B-23) bagi menghadapi Kejuaraan B-23 AFF 2022 bulan depan sebagai medan terbaik pemain membuktikan kemampuan.Jelas pemain Terengganu II itu, ketiadaan tonggak utama, Luqman Hakim Shamsudin dan Mukhairi Ajmal Mahadi wajar diambil kesempatan semua pemain untuk menambat hati jurulatih B-23 negara, Brad Maloney.Katanya, ia juga kesempatan terbaik kepada beberapa muka baharu untuk merebut tempat menjelang tumpuan sebenar iaitu Piala AFC B-23 di Uzbekistan, Jun depan."Kita perlu bersedia, kita tidak boleh berharap pada mereka sebab kalau mereka tidak ada pun, tidak akan kita tidak boleh menang, sebab di Malaysia ini ramai pemain yang berkualiti. Jadi inilah masanya kita perlu buktikan time mereka tiada.. jadi kita kena buktikan lebih kepada mereka", kata Azfar ketika ditemui di hari pertama Kem Latihan Pusat B-23 kebangsaan di Kompleks Sukan PKNS, di sini.Sementara itu, Maloney memanggil 30 pemain bagi menyertai kem latihan pusat sebagai persiapan pasukan menjelang Kejuaraan B-23 AFF 2022 di Phnom Penh, Kemboja dari 14 hingga 26 Februari 2022.Bagi kem latihan pusat kali ini, Maloney hanya mengekalkan sembilan pemain dari 23 pemain pada Kelayakan Piala Asia B-23 2022 di Mongolia, Oktober lalu yang mana Malaysia telah menduduki tangga teratas dan layak ke pusingan akhir Piala Asia B-23 2022 di Uzbekistan, Jun depan.Skuad B-23 kebangsaan dijadual berlepas ke Phnom Penh pada 12 Februari ini.


Skuad hoki wanita pamer aksi cemerlang tewaskan Indonesia 6-0

KUALA LUMPUR, 27 Januari- Pasukan hoki wanita mula mempamerkan peningkatan positif apabila berjaya menewaskan Indonesia 6-0 dalam perlawanan klasifikasi tempat kelima hingga lapan, Piala Asia Wanita 2022.Kemenangan tersebut membolehkan skuad kebangsaan mara ke penentuan tempat kelima dan keenam Kejohanan yang berlangsung di Kompleks Sultan Qaboos, Muscat, Oman.Bagi Pengarah Teknikal Pembangunan dan Skuad Projek Khas Konfederasi Hoki Malaysia, Paul Revington, masih ada beberapa kelemahan perlu di perbaiki segera oleh pasukan kebangsaan biarpun melakar kemenangan bergaya.Hari ini, Malaysia akan turun untuk aksi terakhir kejohanan iaitu penentuan kedudukan tempat kelima dan keenam bertemu Thailand pada pukul 11 malam waktu Malaysia


MSDeaf sasar satu pingat emas dalam temasya Sukan Deaflympic Brazil

KUALA LUMPUR, 27 Januari- Persatuan Sukan Orang Pekak Malaysia (MSDeaf) berazam membawa pulang sebutir pingat emas pada temasya Sukan Deaflympic di Caxias Do Sul, Brazil, pada 1-15 Mei ini.Presidennya Ong Shin Ruenn berkata sasaran pingat disandarkan pada pemenang pingat gangsa acara badminton perseorangan wanita Deaflympic 2019, Boon Wei Ying.Beliau berkata demikian kepada media selepas majlis penyampaian sumbangan 243,700 Ringgit dari Yakult Malaysia.Sumbangan itu akan di gunakan sebagai persiapan menghadapi Deaflympic dan Kelayakan Kejohanan Bola Sepak Orang Pekak Asia-Pasifik di Jeju, Korea, Oktober ini.MSDeaf juga akan menganjurkan kursus kepimpinan bagi ahli-ahli gabungannya di seluruh negara.Yakult Malaysia berjaya menyumpul RM315,000 melalui penganjuran perlawanan Bola Sepak Amal Yakult All Star yang telah berlangsung pada 11 Disember 2021 di Stadium Bola Sepak Kuala Lumpur.Jelas Pengarah Urusan Yakult Malaysia, Hiroshi Hamada sebahagia dari kutipan tersebut disumbangkan kepada Persatuan Orang pekak Malaysia.


Skuad badminton negara buru tiket automatik ke kejohanan berprestij dunia tahun ini

KUALA LUMPUR, 27 Januari- Skuad badminton negara memburu tiket automatik ke kejohanan berprestij Piala Thomas dan Piala Uber 2022, pada Kejohanan Berpasukan Badminton Asia (BATC) 2022 di Pusat Konvensyen Setia City, Shah Alam dari 15 hingga 20 Feb depan.Setiausaha Agung Persatuan Badminton Malaysia (BAM) Datuk Kenny Goh berkata badan induk itu akan mempertaruhkan barisan pemain terbaik, yang telah melalui persediaan rapi bagi menggalas cabaran negara.Lebih menarik, beliau berkata pihaknya tidak menutup peluang pemain bebas menyertai skuad negara dalam kejohanan itu, yang dianjurkan Majlis Sukan Negeri Selangor bersama kerajaan negeri sebagai hos, selain mendapat kerjasama Badminton Asia dan BAM.“Kita akan lihat pemain sedia ada termasuk di dalam dan luar BAM, siapa yang terbaik. Kita akan lihat pelbagai faktor termasuk daripada segi sumbangan pemain itu dan juga dari aspek taktikal, sebab ini adalah acara berpasukan.“Saya sentiasa berkomunikasi dengan kedua-dua pengarah kejurulatihan, jadi mereka mengatakan persediaan memang agak rapi dan walaupun kita baru sahaja tahu mengenai kejohanan, tetapi pemain telah bersedia dan akan berikan prestasi terbaik,” katanya ketika ditemui pada sidang media BATC 2022 di sini, hari ini. -BERNAMA


Isu penggantungan Jin Wei hampir ke penghujung

KUALA LUMPUR, 27 Januari- Isu penggantungan selama dua tahun bekas juara remaja dunia Goh Jin Wei semakin hampir ke penghujungnya.Setiausaha Agung Persatuan Badminton Malaysia (BAM) Datuk Kenny Goh memberi bayangan isu tersebut akan diselesaikan dengan segera, selepas menerima rayuan Jin Wei, semalam.“Kalau boleh saya nak selesaikan perkara ini secepat mungkin,” katanya ketika ditemui pada sidang media Kejohanan Berpasukan Badminton Asia (BATC) 2022 di sini, hari ini.Kenny pada masa sama enggan mengulas lanjut ketika diminta menyatakan tempoh spesifik perkara itu akan diselesaikan, berikutan isu sama melibatkan BAM dan perseorangan lelaki Lee Zii Jia berjaya diselesaikan sehari selepas juara All England 2021 itu, mengemukakan rayuannya.Jin Wei, yang mengumumkan persaraan dan keluar daripada BAM pada September tahun lepas sebelum bergerak sebagai pemain bebas, digantung daripada beraksi pada mana-mana kejohanan antarabangsa selama dua tahun, berkuat kuasa 31 Okt 2021.Pada Isnin lepas, Zii Jia mengemukakan surat rayuan berhubung penggantungan selama dua tahun oleh BAM, berikutan tindakannya meninggalkan badan induk itu.


Negeri Sembilan juara sulung Liga Super Wanita

SUBANG JAYA, 27 Januari- Pasukan Negeri Sembilan muncul sebagai juara sulung selepas menewaskan Footsouls dengan keputusan 1-0 pada pertemuan akhir malam tadi.Aksi yang berlangsung di Stadium Majlis Perbandaran Subang Jaya (MPSJ) itu menyaksikan, Henrietta Justine muncul wira Negeri Sembilan apabila hantaran lintangnya menerjah gawang selepas gagal ditampan kemas penjaga gol lawan pada masa kecederaan.Jaringan tunggal itu sudah cukup untuk memberikan kejuaraan kepada NSWFC.Nur Ezza Ashikin, 18 tahun dinobatkan penjaga gol terbaik kejohanan selepas hanya dibolosi satu gol dalam pertandingan ini. Nurul Nadia Roslan pula yang beraksi bersama Footsouls menerima trofi penjaring terbanyak kejohanan dengan 10 gol.Sementara itu, Henrietta Justine (jersi12) mendapat pengiktirafan selaku Pemain Paling Bernilai (MVP) berdasarkan sumbangannya merekodkan 7 gol dan menyumbang 6 bantuan gol sepanjang kejohanan yang dianjurkan Persatuan Bola Sepak Selangor ini.


Akaun Satelit Sukan, fokus bangunkan industri sukan

PUTRAJAYA, 27 Januari- Kementerian Belia dan Sukan (KBS) sedang membangunkan Akaun Satelit Sukan yang bakal menjadi kayu ukur kepada sumbangan sebenar industri sukan kepada ekonomi negara.Dalam masa sama membekalkan data bagi memudahkan perancangan mengenai fokus pembangunan sukan dalam konteks ekonomi."Dengan adanya Akaun Satelit Sukan, kita dapat buktikan kepada Kementerian Kewangan dan (Unit Perancang Ekonomi) bahawa peruntukan yang disalurkan kepada kementerian bukan bersifat perbelanjaan satu hala sahaja," kata Menterinya, Datuk Seri Ahmad Faizal Azumu ketika berucap dalam Majlis Amanat Tahun 2022 kepada warga KBS di Putrajaya, hari ini."Ini juga merupakan pelaburan dan memberi pulangan langsung kepada KDNK (Keluaran Dalam Negara Kasar) dan pembangunan ekonomi negara," katanya lagi.Tambahnya, Visi Sukan Negara 2030 (VSN2030), kini dalam fasa semakan akhir untuk dilancarkan pada suku pertama tahun ini.Visi tersebut mengandungi enam teras utama iaitu pembudayaan sukan, kegemilangan sukan, pembangunan bakat, hab sukan, industri sukan dan profesionalisme sukan.VSN 2030 memetakan perancangan 10 tahun Malaysia dengan memperkasakan lagi polisi demi pembangunan industri sukan yang lebih komprehensif, bersepadu dan kolektif.


Perdana Menteri berjumpa Zii Jia dan Jin Wei

KUALA LUMPUR, 27 Januari- Kemelut melibatkan pemain badminton, Lee Zii Jia dan Goh Jin Wei serta Persatuan Badminton Malaysia-BAM sejak seminggu lalu mendapat perhatian Perdana Menteri.Datuk Seri Ismail Sabri Yaakob sempat meluangkan masa bertemu dengan kedua-dua pemain berkenaan di Putra Perdana tengah hari tadi.Turut hadir pada pertemuan tersebut adalah Presiden BAM, Tan Sri Dr. Mohamad Norza Zakaria.Menerusi hantaran di laman Facebook rasmi beliau, Datuk Seri Ismail Sabri menyatakan kemelut tersebut telah pun selesai.Beliau turut berharap sukan badminton negara terus cemerlang di pentas dunia, dan Jalur Gemilang kembali berkibar di luar negara.Jumaat lepas, BAM mengumumkan untuk tidak mendaftarkan Zii Jia dalam sebarang kejohanan selama duatahun selepas membuat keputusan ingin bergerak secara profesional.Ini sekali gus menimbulkan kritikan dari pelbagai pihak, dalam dan luar negara.Bagaimanapun kelmarin, BAM telah mengesahkan untuk 'merestui' hasrat pemain itu untuk bergerak sendiri.Isu tersebut turut menyaksikan Menteri Belia dan Sukan, Datuk Seri Ahmad Faizal Azumu turun padang bertemu sendiri kedua-dua pemain berkenaan.Zii Jia dan Jin Wei telah pun menghantar rayuan kepada BAM dan keputusannya dijangka akan diumum minggu depan.


Farah Ann akui cabaran getir capai kemuncak prestasi

KUALA LUMPUR, 27 Januari - Ratu gimnastik negara Farah Ann Abdul Hadi mengakui berdepan cabaran getir dalam mencapai kemuncak prestasinya untuk mengharungi tiga temasya sukan utama tahun ini.

Farah Ann berkata kesemua temasya itu - Sukan SEA, Sukan Komanwel, Sukan Asia - berlangsung dalam tempoh agak dekat antara satu sama lain.Sukan SEA di Hanoi, Vietnam akan berlangsung pada 12 hingga 23 Mei, diikuti Sukan Komanwel di Birmingham, United Kingdom pada 28 Julai hingga 8 Ogos serta Sukan Asia di Hangzhou, China pada 10 hingga 25 Sept.“Agak sukar untuk capai kemuncak (prestasi) namun saya bersama-sama Majlis Sukan Negara (MSN), Institut Sukan Negara (ISN) dan jurulatih ada perancangan terbaik dalam memastikan saya sihat serta bersedia untuk bersaing dalam ketiga-tiga temasya.“Namun, saya mahu fokus pada Sukan SEA dahulu dan kemudian diikuti Sukan Komanwel dan Sukan Asia,” katanya pada sidang media selepas menghadiri perhimpunan atlet dan jurulatih di sini, semalam.Pemenang pingat emas Sukan SEA 2019 itu pada masa sama memaklumkan beliau kini kembali menjalani latihan sepenuh masa selepas melalui proses pemulihan sejak tahun lepas.Atlet kelahiran Selangor itu juga menyambut baik langkah MSN menaikkan kadar elaun pemenang perak dan gangsa Sukan SEA serta Sukan Para ASEAN yang diyakini mampu melonjakkan semangat atlet untuk menampilkan prestasi terbaik ketika beraksi di Vietnam nanti.Semalam, Menteri Belia dan Sukan Datuk Seri Ahmad Faizal Azumu mengumumkan pemenang perak akan menikmati kenaikan elaun daripada RM800 kepada RM1,500, manakala gangsa pula dari RM800 kepada RM1,000 sebulan.Atlet berusia 27 tahun itu juga bertekad untuk menampilkan aksi mengagumkan pada temasya disertai tahun ini bagi memastikan dia kekal dalam program latihan kelolaan MSN selepas ini.MSN kini menetapkan syarat kontrak yang ditawarkan tertumpu kepada persiapan menghadapi temasya sukan tertentu, dengan bentuk elaun latihan kembali berpaksikan kepada pencapaian seseorang atlet dalam temasya disertai. - BERNAMA


KBS setuju menaikkan elaun pemenang pingat Sukan SEA

KUALA LUMPUR, 26 Januari- Kementerian Belia dan Sukan bersetuju menaikkan elaun atlet kebangsaan dalam Program Majlis Sukan Negara.Menterinya, Datuk Seri Ahmad Faizal Azumu berkata, perubahan elaun bagi pemenang pingat perak dan gangsa bagi Sukan SEA itu akan berkuatkuasa serta merta."Elaun pemenang pingat perak dinaikkan kepada RM1,500 ringgit manakala gangsa akan menerima RM1,000."Manakala, bagi pemenang pingat emas pula kekal menerima elaun sebanyak RM2,000," jelasnya dalam satu sidang media di ibu negara.Sebelum ini, pemenang pingat perak dan gangsa Sukan SEA dilaporkan bakal menerima RM800 menerusi penyelarasan semula elaun yang diumumkan oleh MSN pada awal Januari ini.


Anthony Martial sah sertai Sevilla

MADRID, 26 Januari- Penyerang Manchester United, Anthony Martial akhirnya sah menyertai Sevilla secara pinjaman sepanjang baki musim ini.Perkara itu diumumkan kelab La Liga berkenaan pada Selasa.Dalam satu kenyataan, Sevilla (SEVIY-YA) menjelaskan bahawa mereka telah mencapai persetujuan dengan United mengenai perpindahan Martial ke kelab mereka secara pinjaman sehingga hujung musim ini.Martial sebelum ini secara terbuka mendedahkan hasratnya untuk berhijrah dari Old Trafford selepas gagal mendapat tempat dalam skuad utama United.Pemain berusia 26 tahun dari Perancis itu hanya beraksi dua perlawanan Liga Perdana Inggeris musim ini dengan penampilan terakhirnya ialah sebagai pemain gantian ketika The Red Devils menang 1-0 ke atas West Ham, Sabtu lepas.Ketika ini Sevilla berada di tangga kedua La Liga, 4 mata di belakang pendahulu Real Madrid. -AFP


Lima pemain import TFC akan diumum selepas semua aksi persahabatan selesai

KUALA LUMPUR, 26 Januari- Pemilihan lima pemain import untuk skuad utama Terengganu FC (TFC) akan dimuktamadkan selepas selesai semua aksi persahabatan.Ketua Jurulatihnya, Nafuzi Zain berkata, ketika ini anak buahnya giat menjalani latihan bagi meningkatkan kecergasan dan membina keserasian."Ketika saingan Liga Malaysia masih berbaki 6 minggu lagi, saya hanya mahu fokus kepada tahap kecergasan pemain. Dalam pada itu, pemain import yang tidak terpilih untuk pasukan utama akan diserap ke pasukan TFC Dua," jelasnya.Skuad Penyu sebelum ini telah menandatangani kontrak lapan pemain import untuk diserap ke kedua-dua pasukan di bagi mengharungi Liga M yang bermula awal Mac ini.Tiga pemain import yang dikekalkan daripada musim lepas ialah Argzim Redzovic, Habib Haroon dan Jordan Mintah, manakala muka baharu yang ditampilkan ialah Kipre Tchetche, Kpah Sherman, Pape Diakite, Luke Woodland dan Manuel Ott.Setakat ini TFC telah mengadakan beberapa perlawanan persahabatan di laman sendiri dengan pasukan Kelantan United dan pasukan dari Liga M3.


JDT mulakan kempen pramusim: Catat keputusan seri 2-2 dengan kelab Slovakia, MSK Zilina

AL HANRIYA, 26 Januari - Juara bertahan Liga Super, Johor Darul Takzim (JDT) memulakan persiapan pramusim di Dubai dengan keputusan seri dua sama ketika menentang kelab dari Slovakia, MSK Zilina di Stadium Al Hamriya Sports Club, malam tadi.

Dalam perlawanan tersebut, tiga pemain import baharu, Fernando Forestieri, Moussa Sidibe dan Bienvenido Maranon turun membuat penampilan sulung bersama skuad Harimau Selatan.

Pada aksi persahabatan pertama itu, JDT bermula dengan baik apabila mengejutkan lawan dengan jaringan pembukaan 30 saat selepas permainan bermula menerusi Bergson Da Silva.

Jaringan tersebut membangkitkan semangat skuad Harimau Selatan untuk terus menguasai perlawanan sehingga tamat separuh masa pertama.

Memasuki babak kedua, ketua jurulatihnya, Benjamin Mora membuat pertukaran pemain dengan memasukkan barisan simpanan.

Kesempatan itu digunakan oleh Zilina untuk menyamakan kedudukan pada minit ke-61 melalui percubaan Timotej Jambor.

Bagaimanapun, penyerang import dari Mali, Moussa Sidibe kembali meletakkan JDT di depan apabila merembat masuk gol kedua hasil hantaran cantik Nazmi Faiz pada minit 62.

Hasrat JDT untuk menamatkan perlawanan dengan kemenangan tidak menjadi kenyataan apabila Zilina sekali lagi menyamakan kedudukan melalui rembatan S. Javorcek pada minit ke-88 hasil hantaran sudut.

Keputusan 2 sama kekal sehingga tamat perlawanan dan selepas ini JDT bakal meneruskan aksi persahabatan dengan kelab dari Latvia, Riga FC pada Sabtu.


Beregu badminton lelaki perlu tenang hadapai tekanan

KUALA LUMPUR, 26 Januari- Beregu remaja lelaki negara, Man Wei Chong-Tee Kai Wun perlu lebih tenang berdepan tekanan apabila beraksi dalam mana-mana kejohanan selepas ini.Demikian nasihat Pengarah Kejurulatihan Beregu, Persatuan Badminton Malaysia (BAM) Rexy Mainaky selepas menyaksikan persembahan pasangan itu ketika menjuarai Kejohanan Antarabangsa India Syed Modi 2022 minggu lalu."Aspek ketenangan merupakan antara kelemahan paling ketara yang perlu diperbaiki Wei Chong-Kai Wun biarpun mereka mampu bertahan dengan baik ketika berdepan asakan pihak lawan,"Saya gembira dengan kejayaan di India itu, namun sebagai pengendali jabatan beregu di BAM saya akui masih banyak yang perlu diperbaiki oleh pasangan muda negara tersebut khususnya dalam aspek menangani tekanan," jelasnya.Pada aksi final di Stadium Tertutup Babu Banarasi Das, Ahad lepas, Wei Chong-Kai Wun yang turun selaku pilihan keenam, mencipta kejutan apabila mengecewakan wakil tuan rumah Krishna Garaga-Vishnuvardhan Panjala 21-18, 21-15.Pencapaian itu membuka peluang mereka untuk tersenarai sebagai beregu ketiga negara dalam Kejohanan Berpasukan Badminton Asia (BATC) 2022 yang akan berlangsung di Selangor pada 15 hingga 20 Februari depan.Ketika ini, pemenang pingat gangsa Sukan Olimpik Tokyo 2020, Aaron Chia-Soh Wooi Yik merupakan beregu utama negara diikuti Nur Izzuddin Rumsani-Goh Sze Fei sebagai beregu nombor 2 Malaysia. Sementara itu, mengulas lanjut tentang kempen Kejohanan Berpasukan Badminton Asia (BATC)2022, Rexy memberitahu pihaknya juga perlu mempertimbangkan peluang beregu profesional, Ong Yew Sin-Teo Ee Yi untuk mengisi slot beregu ketiga negara.Ini selepas pasangan berkenaan berjaya mempamer prestasi memberangsangkan ketika mara ke separuh akhir Kejuaraan Dunia 2021 di Huelva, Sepanyol.Bagi beregu wanita pula, beliau membayangkan juara Terbuka Switzerland 2021, Pearly Tan-M.Thinaah serta juara Kejohanan Antarabangsa India Syed Modi 2022 Anna Ching-Teoh Mei Xing berpotensi disenaraikan dalam kejohanan itu.Anna-Mei Xing yang diletakkan sebagai pilihan kelapan di India, merangkul gelaran tersebut dengan menewaskan pasangan tuan rumah, Treesa Jolly-Gayatri Gopichand Pullela 21-12, 21-13 di final. "BAM kini sedang giat memberi tumpuan dalam memperbaiki kelemahan pemain negara dalam beberapa kejohanan terakhir sebelum ini termasuk di Indonesia dan Eropah bagi memastikan mereka bersedia memberi cabaran sengit pada BATC 2020 bulan depan," katanya.


Lapan penjawat awam catat nama dalam Malaysia Book of Records, Acara kayuhan galak penjawat awam bersukan - KSN

SEPANG, 25 Januari- Lapan anggota perkhidmatan awam mendapat pengiktirafan Malaysia Book of Records menerusi program Kayuhan Basikal Berkumpulan Paling Lama.Kesemua mereka berjaya menamatkan kayuhan basikal berkumpulan selama 24 jam dengan jumlah 131 pusingan di trek Litar Antarabangsa Sepang pada jarak keseluruhan 726.13 kilometer.Program anjuran Majlis Kebajikan dan Sukan Anggota-Anggota Kerajaan Malaysia, (MAKSAK) berkenaan bermula jam 7.04 pagi semalam, ditamatkan secara rasmi kira-kira jam 8.04 pagi tadi merupakan pIa diketuai Pengarah Bahagian Pengurusan dan Perkhidmatan Sokongan, Kementerian Belia dan Sukan (KBS), Dr Norhasmat Abdul Aziz serta pegawai dan anggota dari Polis Diraja Malaysia (PDRM) serta Dewan Bandaraya Kuala Lumpur (DBKL).Majlis Penyampaian sijil pengiktirafan disempurnakan Ketua Setiausaha Negara (KSN) ,Tan Sri Mohd Zuki Ali, merangkap Yang Di-Pertua MAKSAK.Mohd Zuki berkata, program cabaran kayuhan berkenaan dapat menggalakkan penjawat awam terbabit aktiviti sukan.Beliau berkata pembabitan penjawat awam dalam program julung kali dianjurkan MAKSAK dan Jabatan Perdana Menteri (JPM) itu dilihat memberi sokongan dan galakan kepada penjawat awam menceburi aktiviti sukan termasuk sukan berbasikal.Sementara itu, Dr Norhasmat berkata, latihan menyertai cabaran itu dimulakan sejak Oktober tahun lalu.Beliau berkata, sebagai persediaan, seminggu sebelum acara, kumpulan itu berkayuh dari Putrajaya ke Desaru di Johor membabitkan jarak kira-kira 500 kilometer dalam tempoh 15 jam.Katanya, kumpulan itu kemudian berkayuh ke Johor Bahru dan kemudian ke Melaka."Semalam dan hari ini, kami semua mampu menghabiskan kayuhan sejauh 726 kilometer."Sukan berbasikal ini sudah menjadi trend baharu kepada rakyat Malaysia. Kami mahu tunjukkan kepada rakyat negara ini bahawa sukan berbasikal ini yang terbaik untuk kekal hidup sihat," katanya.Dr Norhasmat berkata, beliau dan pasukannya, Cycling MAKSAK, berhasrat memasuki cabaran di Thailand."Saya bangga dengan penjawat awam yang membuktikan mereka mampu mengayuh basikal," katanya selepas program berkenaan, hari ini.


Piala Asia: Skuad Hoki Wanita gagal ke separuh akhir

OMAN, 25 Januari- Skuad Hoki Projek Khas Wanita Kebangsaan gagal mara ke pusingan separuh akhir Piala Asia 2022, selepas dibelasah 8-0 oleh Jepun pada aksi terakhir Kumpulan A di Muscat, Oman malam tadi.Aksi di Kompleks Sultan Qaboos itu menyaksikan Jepun menjaringkan enam gol padang dan dua gol menerusi pukulan sudut penalti bermula dengan jaringan pembukaan kapten Yuri Nagai pada minit keempat. Jepun meneruskan aksi garang pada suku kedua dengan Kaho Tanaka menyumbang dua gol padang pada minit ke-16 dan ke-28 sebelum Shihori Oikawa menjaringkan gol pada minit ke-20 melalui pukulan sudut penalti.Mai Toriyama terus menambah derita skuad 'Malaysian Tigress' apabila menyempurnakan gol kelima Jepun beberapa saat sebelum aksi separuh pertama berakhir. Bersambung babak kedua menyaksikan Jepun memperoleh gol keenam pada minit ke-39 menerusi Kaho Tanaka yang memanfaatkan situasi kelam kabut di hadapan pintu gol pasukan negara sekali gus melengkapkan jaringan hatriknya pada perlawanan tersebut.Dua lagi gol Jepun masing-masing dijaringkan Kana Urata pada minit ke-48 selepas memperoleh pukulan sudut penalti sebelum Sakurako Omoto menutup tirai perlawanan terakhir peringkat kumpulan itu dengan menjaringkan gol kelapan pada minit ke-57.Perlawanan itu juga menyaksikan penyerang skuad negara Nuramirah Shakirah Zulkifli dipilih selaku pemain terbaik, menurut kenyataan daripada Konfederasi Hoki Malaysia (KHM).Dalam pada itu, Pengarah Teknikal Pembangunan dan Skuad Projek Khas KHM Paul Revington berkata beliau sedikit kecewa dengan prestasi skuad negara pada suku kedua yang kurang memuaskan dari segi kurang aspek keamatan dan pertahanan. Namun, beliau berkata walaupun gagal untuk membolosi gawang lawan, skuad negara yang dibarisi pemain muda yang sedang memburu pengalaman dan pendedahan menunjukkan prestasi dan perkembangan yang positif."Walaupun banyak gol dibolos ketika menentang India dan Jepun, adalah penting bagi saya untuk menegaskan bahawa pasukan kejurulatihan dan kakitangan pengurusan kami amat berbangga dengan semangat yang ditunjukkan oleh pasukan ini untuk bermain secara positif dan menentang dua pasukan hoki Olimpik yang kuat,” katanya.


Zii Jia dapat restu tinggalkan BAM

FOTO Gambar Instagram Lee Zii Jia

KUALA LUMPUR, 25 Januari- Presiden Persatuan Badminton Malaysia (BAM), Tan Sri Mohamad Norza Zakaria akhirnya 'merestui' keputusan Lee Zii Jia untuk meninggalkan badan induk kebangsaan itu.Mereka berjaya mengakhiri kemelut itu selepas mengadakan perjumpaan 'hati ke hati' bersama kedua ibu bapanya.Menerusi hantaran Zii Jia dalam media sosial Instagram, beliau gembira kerana telah mencapai persefahaman bersama BAM untuk bermain sebagai pemain profesional.Beliau turut memberikan penghargaan buat Tan Sri Norza dan BAM di atas peluang yang diberikan kepadanya untuk mewakili negara selama ini dan akan sentiasa menggangap dirinya sebagai produk BAM.

Kini, beliau akan menumpukan sepenuh perhatian kepada Kejohanan Berpasukan Asia dan berharap agar kesemua peminat sukan tanah air terus kekal memberikan sokongan kepada BAM.Jumaat lepas, BAM mengumumkan untuk tidak mendaftarkan Zii Jia dalam sebarang kejohanan selama dua tahun.Namun begitu, Zii Jia telah menghantar rayuan kepada BAM untuk mempertimbangkan keputusan tersebut. Goh Jin Wei yang merupakan bekas juara remaja dunia dua kali turut menimpa nasib sama.


Claudio Ranieri dipecat sebagai jurulatih Watford

LONDON, 25 Januari- Watford memecat ketua jurulatih, Claudio Ranieri hari ini selepas hanya tiga bulan mengemudi kelab itu.Ini berikutan reputasi buruk yang menyebabkan kelab Liga Perdana itu berada dalam zon penyingkiran.Perlawanan terakhir Ranieri pada Jumaat lalu tewas 3-0 di laman sendiri kepada kelab Norwich City."Majlis Hornets menghormati Claudio sebagai individu berintegriti dan akan sentiasa dihormati di Vicarage Road atas usahanya mengemudi pasukan," kata Watford dalam satu kenyataan."Baki separuh kempen Liga Perdana ini akan ada perubahan dalam jawatan ketua jurulatih yang akan diberikan masa secukupnya bagi mencapai sasaran untuk mengekalkan status di Liga Perdana."Watford kini di kedudukan ke-19 selepas tujuh kekalahan dan satu seri dalam lapan aksi terakhir.Untuk rekod, Ranieri, 70, mengambil alih pasukan pada Oktober selepas Xisco Munoz meninggalkan kelab itu selepas mengetuai tujuh aksi liga dan Watford di kedudukan ke-14. -REUTERS


Pertemuan empat mata harap segala masalah terungkai - Menteri

KUALA LUMPUR, 24 Januari - Menteri Belia dan Sukan, Datuk Seri Ahmad Faizal Azumu telah mengadakan pertemuan empat mata bersama Lee Zii Jia siang tadi.Menerusi hantaran di laman media sosialnya, Datuk Seri Ahmad Faizal memberi gambaran positif hasil daripada pertemuan tersebut."Saya berpeluang untuk bertemu dengan Lee Zii Jia pada hari ini dan mendengar sendiri pandangan beliau, apa yang pasti semangat serta komitmen Zii Jia terhadap sukan badminton negara masih teguh."Semoga segala masalah terungkai agar Tahun Baharu Cina dapat disambut meriah," katanya menerusi Facebook.Turut hadir dalam perjumpaan itu, pemain perseorangan wanita, Goh Jin Wei yang turut dikenakan tindakan sama.Persatuan Badminton Malaysia (BAM) dalam satu kenyataan yang dimuat naik di laman Facebook rasminya hari ini mengesahkan telah menerima rayuan Zii Jia.Badan induk itu sebelum ini memutuskan untuk tidak mendaftarkan Zii Jia untuk mana-mana kejohanan antarabangsa selama dua tahun bermula 18 Januari 2022.Ia dilihat bakal menjejaskan rankingnya dan menyukarkan persiapan ke Olimpik Paris 2024.Tindakan itu dibuat selepas pemain ranking ketujuh dunia tersebut membuat keputusan meninggalkan BAM menerusi surat yang dihantar pada 11 Januari lalu.


Zii Jia kemuka rayuan kepada BAM

KUALA LUMPUR, 24 Januari - Demi menyelamatkan karier, pemain perseorangan lelaki, Lee Zii Jia telah membuat rayuan kepada Persatuan Badminton Malaysia (BAM).Perkara itu disahkan BAM dalam satu kenyataan yang dimuat naik di laman Facebook rasminya hari ini.Badan induk itu sebelum ini memutuskan untuk tidak mendaftarkan Zii Jia untuk mana-mana kejohanan antarabangsa selama dua tahun bermula 18 Januari 2022.Ia dilihat bakal menjejaskan rankingnya dan menyukarkan persiapan ke Olimpik Paris 2024.Tindakan itu dibuat selepas pemain ranking ketujuh dunia tersebut membuat keputusan meninggalkan BAM menerusi surat yang dihantar pada 11 Januari lalu.Jelas BAM dalam kenyataan tersebut, pihaknya tidak sekali-kali akan menyusahkan pemain dan hanya mengikut proses dan prosedur sedia ada."Kami sedar mengenai kemarahan dan kekecewaan yang dinyatakan terhadap persatuan. Keadaan ini amat mencabar dan mendapat perhatian semua pihak, daripada ahli politik sehinggalah pemain antarabangsa."Kami menghargai semua komen, kritikan dan maklum balas yang ditujukan kepada kami. Kami akan mengambil perhatian tentang sentimen yang diluahkan oleh rakyat Malaysia."Sebagai sebuah institusi yang bertanggungjawab, kami mempunyai proses dan prosedur yang mesti dipatuhi. Tindakan Majlis BAM adalah berdasarkan prosedur rasmi berdasarkan maklumat yang disampaikan kepada mereka."Bagaimanapun, penting untuk dijelaskan bahawa keputusan ini bukanlah tidak boleh dirayu. Dalam sejarah institusi kami, semua pemain mempunyai hak untuk merayu berhubung keputusan dibuat oleh majlis dan BAM akan menelitinya secara menyeluruh."BAM berada di sini untuk melindungi bukan saja sukan itu sendiri tetapi pemain, nilai dan standard terbaik bagi mewakili negara kita yang tercinta," katanya.


SRAM bincang isu pembiayaan atlet digugurkan MSN, Khamis ini

KUALA LUMPUR, 24 Januari - Persatuan Skuasy Malaysia (SRAM) akan mengadakan pertemuan dengan persatuan-persatuan negeri Khamis ini (27 Jan) bagi mencari penyelesaian isu pembiayaan pemain yang digugurkan daripada program latihan Majlis Sukan Negara (MSN).Presidennya Gerard Monteiro berkata mereka akan membincangkan isu mengenai kekurangan dana bagi membiayai pemain, serta rancangan untuk mengumpul dana berkenaan, bagi membantu atlet persatuan bertanding dalam mana-mana kejohanan, termasuk Sukan SEA di Vietnam, Mei ini, dan Sukan Komanwel di United Kingdom pada Julai.“Awal bulan ini kami menghabiskan masa seminggu bersama MSN bagi merancang kejohanan yang akan diikuti pemain, dan berapa banyak bajet diperuntukkan MSN untuk kami. Jadi, sekarang kami sudah tahu berapa jumlah dana yang kurang.“Saya akan bincangkan perkara ini dengan persatuan-persatuan negeri pada Khamis, saya akan bawa isu mengenai kekurangan itu dan beritahu semua bagaimana saya akan mengumpul duit dari sektor swasta, dan membantu memastikan pemain mendapat sokongan,” katanya selepas merasmikan Program Pembangunan Junior CIMB dan laman sesawang baharu persatuan itu. Baru-baru ini MSN telah menggugurkan 144 atlet kebangsaan dan hanya mengekalkan 293 atlet (248 atlet biasa dan 45 atlet para) untuk program latihan sepenuh masa tahun ini, berbanding lebih 400 atlet biasa dan 114 atlet para sebelum ini.Pemain skuasy handalan negara Low Wee Wern adalah antara 10 pemain yang digugurkan dari SRAM susulan keputusan MSN itu.Sementara itu, Gerard menjelaskan bahawa keputusan untuk mengeluarkan pemain dibuat secara bersama oleh MSN dan SRAM selepas meneliti senarai pemain, bagi memberi peluang kepada pemain muda. Beliau berkata pihaknya akan mencuba yang terbaik bagi membantu Wee Wern kembali beraksi. Pemain kelahiran Pulau Pinang itu kini dalam proses rehabilitasi susulan pembedahan lutut tahun lepas.“Kami tidak akan lupa mereka yang akan kembali dan kami masih menyokong mereka. Sebagai contoh, Wee Wern, walaupun dia cedera dan MSN tidak membiayainya untuk kejohanan, kami akan mengumpul duit bagi memastikan dia pulih sepenuhnya dan bermain skuasy semula,” katanya.- BERNAMA TAG: SRAM, skuasy, Gerard Monteiro, Wee Wern, pembiayaan


Sultan Nazrin perkenan penganjuran Piala Sultan Azlan Shah 2022

KUALA LUMPUR, 24 Januari - Peminat hoki tanah air bakal kembali disajikan dengan aksi hoki bertaraf antarabangsa apabila Piala Sultan Azlan Shah 2022 akan dipertandingkan pada bulan November ini.Sultan Perak, Sultan Nazrin Muizzuddin Shah memperkenankan tarikh penganjuran Piala Sultan Azlan Shah 2022 untuk diadakan pada 15 hingga 25 November 2022.Perkara tersebut dimaklumkan Sultan Nazrin selepas delegasi Kesatuan Hoki Malaysia (KHM) yang diketuai Presidennya, Datuk Seri Subahan Kamal menghadap baginda di Istana Hinggap Perak,di sini. Datuk Seri Subahan turut memaklumkan tentang perkembangan dan perancangan yang dibuat oleh KHM kepada Sultan Nazrin termasuk penganjuran Piala Sultan Azlan Shah 2022. Turut hadir Timbalan Presiden KHM, Prof. Datuk Dr. S. Shamala serta Presiden Persatuan Hoki Perak (PHA), Mohd Sayuti Abd Samat.Piala Sultan Azlan Shah tidak diadakan tahun lalu akibat penularan COVID-19.


PSG tewaskan Reims, terus selesa di puncak liga Ligue 1

PARIS, 24 Januari - Peneraju liga Ligue 1, Paris Saint-Germain (PSG) menewaskan Reims, 4-0 di Paris.Gol PSG masing-masing disumbangkan Marco Verratti, Sergio Ramos dan Danilo Pereira.Satu lagi gol PSG hasil kesilapan sendiri pemain lawan, Wout Faes.Perlawanan tersebut turut menyaksikan pemain bintang, Lionel Messi kembali beraksi selepas dijangkiti virus COVID-19.Kemenangan terbesar PSG itu untuk musim ini, meletakkan pasukan itu selesa di puncak liga dengan 11 mata, mengatasi Nice.Terdahulu, Nice naik ke tangga kedua liga selepas menewaskan Mets, 2-0. - AFP


PSBNK singkir dua ahli jawatankuasa tertinggi

KOTA BHARU, 24 Januari - Dua ahli jawatankuasa tertinggi Persatuan Boksing Negeri Kelantan (PSBNK) disingkirkan daripada badan induk itu selepas didapati melanggar beberapa peruntukan perlembagaan PSBNK.  Presidennya, Datuk Seri Dr Mohd Fared Abdul Ghani berkata tindakan terhadap Setiausaha Agung dan Timbalan Presiden persatuan masing-masing berumur 57 dan 58 tahun itu berkuat kuasa serta merta selepas didapati menyalahgunakan kuasa yang diamanahkan oleh Jawatankuasa Tatatertib Persatuan.  "Menerusi beberapa aduan rasmi yang diterima dan selepas dimajukan kepada jawatankuasa terbabit, Setiausaha dan Timbalan Presiden didakwa terlibat dalam beberapa siri kesalahan yang jelas melanggar aturan di bawah perlembagaan. "Malah, tindakan dilakukan kedua-duanya mampu mencemarkan nama baik dan memusnahkan reputasi persatuan kepada tanggapan umum," jelasnya dalam sidang media di Pejabat Belia dan Sukan di Panji, di sini. Sementara itu, Pengerusi Jawatankuasa Tatatertib PSBNK, Muhammad Farhan Hamdan berkata kedua-dua ahli tersebut didapati gagal menjawab dakwaan yang dikemukakan serta tidak mempunyai sebarang usaha untuk menjawab melalui surat tunjuk sebab yang dikeluarkan jawatankuasa berkenaan. Selepas merujuk kepada segala autoriti dan mengambil kira merit serta situasi sedia ada, jawatankuasa tatatertib meneruskan penetapan hukuman pembatan keahlian kedua-duanya serta dilarang mengambil bahagian dalam mana-mana aktiviti yang berkaitan dengan sukan boksing di negeri itu serta merta.  "Keputusan hukuman yang telah ditetapkan ini adalah juga bagi memberi ruang kepada pihak-pihak berkenaan untuk mengemukakan rayuan selaras dalam perlembagaan dalam tempoh berkuatkuasa serta merta daripada hari ini," jelas Muhammad Farhan.  Kemelut dalaman Persatuan Boksing Negeri Kelantan (PSBNK) terbongkar selepas Setiausaha Agung yang juga Pengerusi Persatuan Sukan Boksing Daerah Machang itu didakwa gagal memastikan ahlinya membayar yuran keahlian serta terlibat dalam satu konspirasi bersama ahli Persatuan Sukan Boksing Parlimen Rantau Panjang dengan menyalahgunakan kuasa secara tidak sah di dalam pemilihan yang diadakan di AGM2021 sehingga menimbulkan kekecohan sekali gus mesyuarat terpaksa ditangguhkan. Timbalan Presiden juga didakwa mempunyai motif yang sama apabila terlibat dalam konspirasi bersama ahli Persatuan Sukan Boksing Daerah Bachok untuk merosakkan nama baik PSBNK. Di bawah Fasal 12 Perlembagaan PSBNK juga, kedua-dua persatuan berkenaan digantung keahlian sebagai ahli gabungan PSBNK untuk tempoh empat tahun dan dilarang mengambil bahagian dalam mana-mana aktiviti berkaitan dengan sukan boksing di Kelantan serta merta. Untuk rekod, seramai 6,000 ahli PSBNK berdaftar di seluruh Kelantan.


Liverpool terus buru kejuaraan EPL

LONDON, 24 Januari - Liverpool menghidupkan peluang memburu kejuaraan Liga Perdana Inggeris (EPL) selepas menewaskan Crsytal Palace, 3-1 di laman sendiri, lewat malam tadi.Gol-gol kemenangan pasukan dijaringkan Virgil van Dijk, Alex Oxlade-Chamberlain dan sepakan penalti Fabinho.Satu-satunya gol Palace, sumbangan Odsonne Edouard.The Reds, yang berada di kedudukan kedua liga, kini hanya dibezakan sembilan mata dengan pendahulu, Manchester City.Sementara itu, penghuni tangga ketiga, Chelsea menewaskan Tottenham Hotspur, 2-0 di Stamford Bridge.Arsenal pula terlepas peluang untuk mara ke kedudukan empat teratas selepas seri tanpa jaringan dengan Burnley.Leicester City seri satu sama ketika menentang Brighton. - AFP


Badminton: Pemain muda negara juarai dua kejohanan antarabangsa

KUALA LUMPUR, 24 Januari - Skuad badminton negara mencipta sejarah apabila pemain muda memenangi dua kejohanan antarabangsa, semalam.Man Wei Chong - Tee Kai Wun merangkul gelaran sulung acara beregu lelaki dalam Kejohanan Antarabangsa India Syed Modi 2022 di Lucknow.Sekali gus menjadi gelaran pertama buat pasangan itu, musim ini.Mereka yang juga pilihan keenam kejohanan, memerlukan 33 minit untuk mengecewakan wakil tuan rumah, Krishna Garaga - Vishnuvardhan Panjala 21-18, 21-15.Sementara itu, Anna Ching - Teoh Mei Xing pula meraih gelaran juara beregu wanita.Pasangan itu menewaskan gandingan tuan rumah, Treesa Jolly - Gayatri Gopichand Pullela 21-12, 21-13 dalam masa 32 minit.Pada masa sama, gelaran juara turut diraih perseorangan lelaki, Kok Jing Hong di Terbuka Sweden 2022.Kejayaan itu hadir, selepas rakan sepasukan Yeoh Seng Zoe menarik diri, susulan kecederaan pada final di IFU Arena di Uppsala.Sekali gus membolehkan Jing Hong meraih gelaran pertamanya dipentas antarabangsa. - BERNAMA


Kemelut Zii Jia - BAM jangan biar berlarutan jejas mental dan fokus pemain

PUTRAJAYA, 23 Januari - Mental dan fokus pemain dalam kem badminton kebangsaan boleh terkesan akibat konflik antara Persatuan Badminton Malaysia (BAM) dan pemain perseorangan lelaki, Lee Zii Jia.Perkara tersebut diakui Pengarah Kejurulatihan Perseorangan Negara, Wong Choong Hann.Jelas Choong Hann, beliau dan barisan kejurulatihan di BAM akan memastikan isu berkenaan tidak berlarutan sehingga menggugat prestasi pemain dengan memberikan tumpuan sepenuhnya terhadap proses pembinaan bakat."Pemain mungkin akan rasa terganggu tetapi kita telah diberikan tanggungjawab untuk membina semua pemain dan sudah tentu selama Zii Jia dalam jagaan kita, beliau dijaga dengan sepenuh komitmen."Ini tidak bermaksud kita mengabaikan yang lain dan ini tidak menjadi masalah bahawa hanya sekarang kita akan mengalihkan tanggungjawab atau penelitian kita kepada pemain lain, kita teruskan kerja seperti biasa sahaja," katanya.Beliau berkata demikian selepas menamatkan Larian Bendera Wilayah Persekutuan dan Queen’s Baton Sukan Komanwel 2022, di sini hari ini.


Kim Pan Gon perlu bantu Harimau Malaya mara ke final Sukan Sea Hanoi

SELANGOR, 23 Januari - Sekurang-kurangnya mara ke Final Sukan SEA Vietnam.Itu sasaran minimum wajar diletakkan kepada Jurulatih baharu Skuad Harimau Malaya, Kim Pan Gon.Menurut Pemerhati bola sepak tempatan, Mohd Sadek Mustafa sasaran itu berdasarkan pengalaman luas dimiliki beliau selaku Pengarah Pasukan Kebangsaan Persatuan Bola Sepak Korea (KFA).Jelas Mohd Sadek, misi itu mampu dicapai dengan komitmen penuh dari semua pihak. "Beliau (Pan Gon) akan datang pada Februari depan. Sukan SEA hanya beberapa bulan akan datang begitu juga kelayakan Sukan Asia."Dengan senario yang tidak begitu mesra pada pasukan Malaysia...dengan pemilihan pemain yang macam-macam karenah, dengan keadaan kita baru nak memulakan Liga."Adakah pemain-pemain yang sedia ada sanggup menghadapi cabaran tersebut, " katanya kepada RTM pada Sabtu.Pan Gon dijangka tiba bersama empat staf teknikal iaitu pembantu jurulatih, jurulatih penjaga gol, pegawai kecergasan dan penganalisis.


Isu LTdL 2022: PKBM harap KBS ambil langkah drastik

FOTO FACEBOOK LE TOUR DE LANGKAWI

KUALA LUMPUR, 23 Januari - Persekutuan Kebangsaan Berbasikal Malaysia (PKBM) meminta Kementerian Belia dan Sukan (KBS) mengambil tindakan drastik bagi menyelesaikan isu yang timbul berhubung penganjuran kejohanan berbasikal Le Tour de Langkawi (LTdL) 2022 yang dijadual bermula 3 Mac ini.Presiden PKBM Datuk Abu Samah Abd Wahab berkata perkara itu adalah bagi memastikan status “Pro Series” LTdL 2022 tidak ditarik balik oleh Kesatuan Berbasikal Antarabangsa (UCI). “LTdL pernah mencapai status ‘hors classe’ dan kemudian ‘Pro Series’. Ia satu perjalanan sangat panjang dan melibatkan ratusan juta (ringgit) sejak ia dimulakan pada 1996. PKBM tidak mahu dipersalahkan jika senario ini berlaku kelak,” katanya dalam satu kenyataan, hari ini.Bagi melancarkan penganjuran LTdL 2022, beliau mendakwa pihaknya telah berkali-kali mengutus surat kepada pihak penganjur, Human Voyage, namun tidak diendahkan, selain turut menghantar surat kepada Menteri Belia dan Sukan Datuk Seri Ahmad Faizal Azumu sebanyak dua kali sejak September tahun lepas.“Untuk LTdL 2022, kami difahamkan KBS (Kementerian Belia dan Sukan) masih mempunyai baki kontrak dengan Human Voyage. Namun, terdengar kononnya Human Voyage telah cuba menukar tarikh kejohanan dari 3 Mac kepada Julai 2022 tanpa pengetahuan PKBM.“Saya ingin tegaskan PKBM ialah pemilik LTdL dan Human Voyage ialah penganjur kejohanan. KBS pula ialah pihak berkuasa yang memberi dana kepada Human Voyage. Ini jelas dan tiada dakwa-dakwi dalam hal ini,” katanya.Sehingga kini, beliau berkata pihaknya masih menunggu maklum balas daripada pejabat menteri.Beliau berkata PKBM mengambil inisiatif sendiri mendaftar kejohanan itu pada Jun tahun lepas bagi memastikan kejohanan itu terus kekal dalam kalendar tahunan UCI.Menurut Abu Samah, tarikh asal yang didaftarkan telah hampir tiba, manakala tarikh cadangan Human Voyage pula tidak dimaklumkan secara rasmi kepada pihaknya dan ini menggusarkan badan induk sukan berbasikal itu. “PKBM percaya kejohanan LTdL 2022 tidak boleh diadakan mengikut tarikh asal kerana terlalu suntuk,” katanya.Abu Samah turut menjelaskan sebagai pemilik LTdL bermula 2007, PKBM boleh menyerahkan penganjuran LTdL 2022 kepada mana-mana pihak, namun tidak bercadang berbuat demikian kerana menghormati KBS.“Saya sangat berharap menteri turun padang dan memanggil kami untuk memberikan penjelasan. Perkara ini tidak boleh berlarutan tanpa sebarang kata putus,” katanya. - BERNAMA


"Kita akan cari titik persefahaman untuk BAM dan Zii Jia demi kepentingan negara" - Faizal Azumu

IPOH, 23 Januari - Kemelut antara Persatuan Badminton Malaysia (BAM) dan pemain perseorangan negara, Lee Zii Jia diharap menemui jalan penyelesaian terbaik. Menteri Belia dan Sukan, Datuk Seri Ahmad Faizal Azumu dijadualkan akan mula bertemu dengan pihak terlibat esok.Bagaimanapun, beliau tidak mendedahkan siapa yang akan ditemuinya terlebih dahulu.  Jelas Datuk Seri Ahmad Faizal, beliau telah mengatur beberapa cadangan yang boleh menemukan titik persefahaman antara kedua-dua belah pihak demi kepentingan negara.  "Tentunya saya ada cadangan yang akan saya utarakan, yang pentingnya kita akan letakkan kepentingan tersebut. Imej negara di mata dunia perlu dijaga dengan baik dan kita mahu cari titik pertemuan demi untuk kepentingan negara dan sukan," kata beliau selepas merasmikan Majlis Penutup Seminar Pendigitalan Perniagaan di sini.Pemain perseorangan negara, Lee Zii Jia baru-baru ini menukar gambar profil pada akaun Facebooknya kepada warna hitam, sekali gus menimbulkan pelbagai spekulasi hangat di media sosial.Sehingga kini, gambar profil itu menerima lebih 85,000 tanda suka dan dikongsi hampir 5,000 pengguna serta dibanjiri 10,000 komen.Rata-rata warganet mahu permasalahan yang berlaku diselesaikan secara baik dan tidak menguburkan aset muda negara dalam sukan badminton.